GELANDANGAN TIDAK DIABAIKAN

KUCHING: Nasib golongan gelandangan di Kuching tidak diabaikan apabila seramai 14 orang lagi gelandangan berjaya divaksin dengan vaksin jenis Sinovac, semalam.

Menteri Kebajikan, Kesejahteraan Komuniti, Wanita, Keluarga Dan Pembangunan Kanak-Kanak, Dato Sri Fatimah Abdullah berkata, seramai 17 orang gelandangan telah divaksin di Bahagian Kuching sehingga 20 Ogos lalu.

“Usaha vaksinasi komuniti gelandangan di Kuching bermula pada 5 Ogos lalu untuk lima gelandangan yang dibawa ke Pusat Pemberian Vaksin (PPV) di Stadium Tertutup.

“Modus operandi pada malam ini (Ahad) adalah operasi secara mudah alih (mobile) yang mana pasukan bersepadu program ini akan melakukan vaksinasi di lokasi gelandangan yang dikenal pasti berada,” jelasnya pada sidang media Program Vaksinasi Komuniti Gelandangan, khusus untuk Bahagian Kuching di sini, semalam.

Mengulas lanjut, Fatimah berkata, seramai 66 peratus (67 orang) gelandangan telah divaksin dengan mendapat sekurang-kurangnya dos yang pertama iaitu di Miri (16), Kuching (17), Samarahan (1), Sarikei (7), Serian (3), Betong (1) dan Kapit (7) sehingga 20 Ogos lalu.

“Seramai tiga peratus (3 orang) gelandangan telah lengkap menerima dua dos vaksin iaitu dua orang di Miri dan seorang di Betong.

“Selepas ini, giliran Bahagian Bintulu pula akan menjalankan operasi vaksinasi untuk gelandangan di bahagian tersebut,” tambahnya.

Oleh RYNNA SHA’ERRA

See author's posts


Persefahaman Pengukuhan Kerjasama untuk Kepentingan Rakyat

KERAJAAN baru-baru ini melakarkan sejarah baharu  ke arah kestabilan politik negara apabila Memorandum Persefahaman (MoU) Transformasi dan Kestabilan Politik di antara pembangkang utama, iaitu Pakatan Harapan dengan Perikatan Nasional (PN). PH merupakan blok pembangkang terbesar negara manakala parti pembangkang bukan di bawah PH seperti Pejuang dan Warisan belum lagi dilibatkan sama.

Inti pati persefahaman tersebut ialah tidak ada campur tangan politik PH sekiranya terdapat pergolakan dalaman PN berlaku. Dengan kata lain, PH tidak akan mengambil kesempatan daripada pergolakan politik dalaman PN. Hal ini kerana parti UMNO dan Bersatu dilihat dalam fasa peralihan pemulihan hubungan yang dikatakan dingin apabila menjatuhkan kepimpinan Muhiyiddin Yassin sebagai Perdana Menteri  dan ini tidak mustahil pula berlaku, jika pergolakan dalaman berlaku dalam UMNO, usaha menjatuhkan Ismail Sabri dijangka boleh juga berlaku.

Maka, persefahaman ini memastikan urusan dalaman PN tertakluk kepada  ruang dalaman mereka sahaja tanpa melibatkan sekutu atau kerjasama pihak luar.  Pada masa yang sama, PH juga tidak akan menolak undi usul penting seperti undi belanjawan 2022, kerana kesannya sangat besar kepada kedudukan PN sendiri sehingga boleh mengakibatkan PN tumbang jika tanpa sokongan majoriti. Undang-undang perbekalan atau kewangan akan turut disokong  PH sekiranya terlebih dahulu  dirunding dan dipersetujui bersama  di antara kedua-dua pihak.  Di sinilah peranan PH sama ada akan menyokong atau berkecuali dalam mana-mana rang undang-undang.

Sudah pasti ini, membawa tafsiran bahawa  dengan kedudukan yang mempunyai 114 buah kerusi parlimen tidak menjamin kerajaan PN kukuh kerana  terdapat kewujudan beberapa pihak dalam PN yang mempunyai kelompok mereka tersendiri.  Misalnya, kumpulan Azmin Ali dikatakan menguasai 14 ahli parlimen dan boleh mengakibatkan PN tumbang sekiranya menarik sokongan terhadap PN. Begitu juga kumpulan  Hamzah Zainudddin mempunyai 15 ahli parlimen  yang boleh mengubah landskap politik semasa sekiranya menarik sokongan. Hal ini tidak termasuk kelompok Umno yang diketuai oleh Zahid Hamidi yang menguasai belasan ahli parlimen UMNO.

Bermakna, kelompok mana-mana pun sekiranya ada tercetus konflik dan menarik diri, maka PN akan terus ampuh dan bergerak sebagai sebuah kerajaan minoriti tanpa diambil alih oleh PH.

Pembaharuan

Namun sebagai imbangan kepada PH, maka kerajaan bersetuju untuk melaksanakan pembaharuan dan dasar yang pernah dikemukakan oleh PH dalam bentuk idea dan manifesto namun tidak sempat dilaksanakan apabila PH tumbang dan diambil alih oleh Muhiyiddin Yassin. Terdapat juga yang sudah dibentangkan di peringkat rang undang-undang kemudian ditarik semula seperti pengehadan jawatan perdana menteri selama 2 penggal dan undi 18. Maka, dengan semangat baharu kerjasama, pembaharuan ini perlu dikemukakan semula dan dilaksanakan.

Yang akan difokuskan ialah membentangkan RUU anti lompat parti, mempercepatkan pelaksanaan undi 18 tahun dan pendaftaran pengundi automatik serta usaha pindaan Perlembagaan hadkan  tempoh jawatan perdana menteri kepada 10 tahun dan kesemua ini perlu dilaksanakan pada separuh pertama 2022 pada penggal ke-5 parlimen.

Jawatankuasa persefahaman ini diwakili oleh lima wakil kerajaan dan lima wakil pembangkang dan beriktiar akan mengadakan pertemuan  dua kali sebulan  bagi memastikan kesemua idea dan langkah dipersetuju bersama dapat dipantau.  Perjanjian ini dibuat  secara bertulis dan apa-apa persetujuan lisan dianggap tidak sah. Begitu juga, apa-apa sebarang perlanggaran terhadap persetujuan akan menyebabkan persefahaman ini terpecah secara automatik.

Pembaharuan Parlimen

Berdasarkan memorandum ini terdapat beberapa perkara  yang akan dilaksanakan seberapa segera  berkaitan dengan pembaharuan parlimen termasuklah,  keadilan  terhadap segala bentuk jawatankuasa. Dengan ini, penstrukturan semula jawatan kuasa akan dilakukan manakala jawatan kuasa baru juga diwujudkan dan penyertaan pelbagai perwakilan parti dari segi komposisi yang lebih seimbang, termasuk pengerusi-pengerusi jawatankuasa. Bagi menjayakan jawatankuasa ini maka perkhidmatan sokongan seperti staf dan dana bersesuaian juga diberikan agar  jawatan kuasa ini dapat bergerak dengan baik. Mana-mana peraturan mesyurat yang lapuk, kurang sesuai akan dipinda agar perjalanan Dewan Rakyat dan Dewan Negara teratur.

Persefahaman ini juga bersetuju untuk memberikan jaminan peruntukan sama rata kepada ahli parlimen yang terlibat dalam  persefahaman ini. Hal ini bermakna semua ahli parlimen PH akan mendapat peruntukan yang sama. Selagi Parti Pejuang dan Warisan yang belum menyertai persefahaman ini maka bermakna belum lagi kedua-dua parti mendapat peruntukan yang sama rata.

Di negara maju seperti di United Kingdom, Canada, New Zealand dan Australia misalnya kedudukan ketua pembangkang  adalah setara dengan menteri khususnya dari segi gaji, hak dan kemudahan diterima. Malah di Australia, gaji ketua pembangkang lebih besar daripada gaji menteri sebagai mengiktiraf peranan pembangkang sebagai semak dan imbang di dewan rakyat.  Persefahaman PN dan PH bersetuju memberikan situasi yang sama, iaitu meletakkan  ketua pembangkang  mendapat hak dan kemudahan yang sewajarnya.

Pemerkasaan pelan Covid-19

Asas kerjasama persefahaman kerajaan PN dengan PH ialah menangani pandemik Covid-19. Bagi peningkatan keberkesanan yang lebih baik maka pemerkasaan pelan fiskal perlu dilaksanakan dengan penambahan RM45 bilion untuk menguruskan segala aspek perbelanjaan melawan Covid-19.

Kedua-dua pihak bersetuju ia perlu dibentangkan untuk diluluskan bukan sahaja kepada sistem kesihatan tetapi juga bantuan kepada golongan yang terjejas dan sektor perniagaan yang melemah terutama di peringkat bawah dan sederhana,

Walaupun ahli parlimen PH mungkin tidak terlibat dengan Majlis Pemulihan Nasional, namun pencalonan dibuat oleh pihak kerajaan dan pembangkang. Pencalonan 50 peratus pakar sektor awam dan swasta adalah usaha baharu cuba dilaksanakan kerajaan walaupun di negara-negara maju lain, ia lebih kepada tugas kementerian tertentu atau kerjasama antara kementerian sahaja terlibat tanpa ada nama majlis pemulihan atau sebagainya.

Ekonomi Rakyat

Persefahaman ini juga bersetuju  untuk menyalurkan bantuan tunai RM10 bilion kepada 11 juta penerima dan diteruskan pada tahun depan dan usaha ini menyasarkan golongan B40 dan M40 yang hilang punca pekerjaan dan pada masa yang sama sama Dana Kumpulan Wang Covid-19  akan dimanfaatkan  bagi insentif pengambilan pekerja dan membantu perusahaan kecil dan sederhana. Berkaitan dengan Perjanjian Malaysia 1963, masih lagi kabur kerana perunding pihak kerajaan meminta ditulis secara ringkas.

Hal ini bermakna, persefahaman kerajaan PN dan PH perlu memperincikan lagi segala yang dibincangkan agar bukan sahaja kedua-dua pihak berpuas hati, akan tetapi memberikan hak dan keadilan kepada rakyat tanpa mengira ideologi parti, etnik dan agama. Hal ini penting agar persefahaman ini benar-benar dapat memberikan manfaat terbesar kepada rakyat di negara ini.  Namun peranan PH tetap menjadi pembangkang dan mengambil peranan semak dan imbang memastikan pentadbiran negara yang lebih baik dan demokratik.

See author's posts


Mangsa kebaka ran terima bantuan

TAWAU: Sebanyak 40 ketua keluarga daripada 158 mangsa kebakaran rumah di Lorong Haji Sundu Batu 2, Jalan Apas di sini semalam menerima sumbangan makanan dan wang tunai daripada Ahli Dewan Undangan Negeri (ADUN) Apas Datuk Nizam Abu Bakar Titingan.

Nizam berkata sumbangan berkenaan diharap dapat membantu meringankan beban mangsa yang ditimpa musibah.

“Kami sangat bersimpati dan prihatin dengan nasib mereka yang ditimpa musibah dan berharap mereka terus bersabar,” katanya ketika ditemui di tempat kejadian, semalam.

Setakat ini, 90 pertubuhan sukarela, ahli politik, syarikat swasta dan individu tampil menghulurkan bantuan kepada mangsa kebakaran termasuk penyerahan penutup hidung dan mulut.

Rabu lepas, kira-kira 20 rumah musnah selain enam kereta, empat motosikal serta sebuah kedai runcit terbakar dengan bomba menganggarkan nilai kerugian mencecah RM1 juta.– Bernama

See author's posts


29,445 ujian saringan dijalankan

KUCHING: Sebanyak 29,445 ujian saringan telah dijalankan di Pusat Sehenti Covid-19 Bahagian Kuching sejak pengoperasiannya bermula 3 Mei lalu.

Timbalan Ketua Menteri, Datuk Amar Douglas Uggah Embas berkata, ini menunjukkan bahawa pembukaan pusat tersebut sangat berguna khususnya bagi orang awam yang perlu mendapatkan ujian saringan.

“Jumlah tersebut menunjukkan bahawa pusat ini adalah berguna untuk rakyat dan sangat diperlukan kerana ia memudahkan orang awam untuk mendapatkan ujian calitan.

“Pusat ini merupakan tempat yang mana kita menempatkan semua agensi yang relevan seperti Pejabat Kesihatan Bahagian, Polis DiRaja Malaysia (PDRM), Angkatan Tentera Malaysia (ATM), Angkatan Pertahanan Awam Malaysia (APM), Pejabat Residen, Jabatan Sukarelawan Malaysia (RELA), Unit Keselamatan Dan Penguatkuasaan Negeri (UKPN), Jabatan Kerja Raya (JKR), Jawatankuasa Bencana Bahagian, pasukan pengesanan kontak dan Jabatan Kebajikan Masyarakat (JKM).

“Sekiranya ada yang perlu dikuarantin di rumah, Kerajaan Sarawak bersetuju mereka disediakan dengan bekalan makanan,” katanya ketika ditemui selepas melakukan lawatan ke pusat tersebut, kelmarin.

Beliau yang juga Pengerusi Jawatankuasa Pengurusan Bencana Negeri (JPBN) Sarawak menambah, semua bahagian di Sarawak telah dimaklumkan untuk mengambil dan mengikut inisiatif yang telah dilakukan itu.

Dalam pada itu, beliau turut merayu supaya rakyat untuk kekal berada di rumah sepanjang tempoh pelaksanaan Perintah Kawalan Pergerakan (PKP) di negeri ini bagi memutuskan rantaian penularan wabak Covid-19.

“Sekarang ini Sarawak sedang melaksanakan PKP, jadi kita mahu setiap rakyat untuk duduk di rumah.

“Saya merayu kepada semua orang untuk duduk di rumah semasa tempoh pelaksanaan PKP kerana ini bukan untuk menyusahkan anda tetapi untuk menyelamatkan nyawa,” ujarnya.

Justeru, katanya, sila patuhi Prosedur Operasi Standard (SOP) dan terus duduk di rumah semaksimum mungkin kerana jika kita dapat mengelakkan berkumpul, mengelakkan perjumpaan yang tidak perlu dan sebagainya maka rantaian wabak ini dapat diputuskan.

See author's posts


Ribut petir, hujan lebat diramal di lapan negeri hingga 5.00 petang ini

KUALA LUMPUR: Kedah, Pulau Pinang, Perak, Kelantan, Terengganu, Pahang, Sarawak dan Sabah diramal mengalami ribut petir, hujan lebat dan angin kencang sehingga 5.00 petang ini.

Menurut Jabatan Meteorologi Malaysia (MetMalaysia), kawasan di Kedah yang terlibat ialah Kubang Pasu, Kota Setar, Pokok Sena, Padang Terap, Sik dan Baling manakala di Perak melibatkan Kerian, Larut, Matang dan Selama, Hulu Perak, Kuala Kangsar, Kinta serta Kampar.

Di Kelantan pula melibatkan Tumpat, Pasir Mas, Kota Bharu, Tanah Merah, Bachok, Machang, Pasir Puteh dan Kuala Krai dan Pahang melibatkan Tanah Tinggi Cameron, Lipis, Raub, Jerantut dan Kuantan.

Di Sarawak membabitkan Bahagian Serian, Samarahan, Betong, Sarikei (Pakan, Sarikei dan Meradong) dan Mukah (Tanjung Manis dan Daro) sementara di Sabah melibatkan Sandakan (Beluran) dan Kudat.

Sementara itu, MetMalaysia dalam kenyataan berasingan memaklumkan penumpuan angin dijangka berlaku di Semenanjung dalam tempoh 20 hingga 24 November berpotensi menyebabkan ribut petir, hujan lebat dan angin kencang di negeri-negeri di Semenanjung.

Ramalan itu berdasarkan analisis model-model cuaca.

Sehubungan itu, orang awam dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca bagi maklumat terkini dan sahih.

Hari ini adalah hari pengundian bagi Pilihan Raya Umum ke-15 (PRU-15) dan proses pengundian akan tamat pada 6.00 petang. – Bernama

See author's posts


Tarik 120 penyertaan

UNTUK ALBUM… Timbalan Menteri Pelancongan, Industri Kreatif dan Seni Persembahan 1 (Pelancongan) DatukSebastian Ting Chiew Yew merakam gambar bersama pemenang Pertandingan Fotografi Sayangi Miri Tahun BaruCina 2022 anjuran Persatuan Wartawan Utara Sarawak (NSJA) di Miri.

PERSATUAN Wartawan Utara Sarawak (NSJA) telah mengadakan Pertandingan Fotografi Sayangi Miri sempena Tahun Baharu Cina (TBC) 2022.

Pertandingan fotografi  yang julung kali diadakan itu mendapat sambutan menggalakkan dengan 120 penyertaan.

Bagi kategori terbuka 91 penyertaan dan kategori ahli NSJA sebanyak 29 penyertaan dipertandingkan.

Pertandingan ini dibahagikan kepada kategori terbuka dan kategori ahli NSJA dengan nilai hadiah berjumlah RM5,000.

Hasil kreatif fotografi Mohamad Zuikhairi Awang Karim dan Lo Kiun Sin dinobatkan juara  pertandingan tersebut.

Mohamad Zuikhairi dinobat sebagai pemenang tempat pertama bagi kategori terbuka manakala wartawan,  Kiun Sin dari akhbar berbahasa Cina memenangi tempat pertama bagi katogeri ahli NSJA.

Bagi kategori  terbuka, naib juara pula dimenangi oleh Liew Li Mui, manakala Chiew Hua Siong dan Aaron Sim Jun Chiek masing-masing meraih tempat kedua dan ketiga.

Sementara, Thomas Wong Zii Liing  dan Lau Lee Hie masing-masing mendapat sagu hati bagi kategori tersebut.

Bagi kategori ahli NSJA pula,  naib juara oleh wartawan dari akhbar berbahasa Cina,  Liew Li Mui manakala tempat ketiga dan keempat  masing-dimenangi  oleh Margaret  Ringgit dan Ivy Ching Heng Mee dan pemenang saguhati pula dimenangi Michelle Choo Lee Nyuk dan Esther Ching Heng Sing.

Sementara itu, anugerah ‘The Most Like & Share’ untuk kategori terbuka dimenangi oleh Allen Wong Lung Hing dan kategori ahli NSJA pula dimenangi oleh jurukamera dari RTM Miri, Syaffuan Zaini.

Hadiah kepada pemenang telah disampaikan oleh  Timbalan Menteri Pelancongan, Industri Kreatif dan Seni Persembahan 1 (Pelancongan) Datuk Sebastian Ting Chiew Yew di sini, semalam.

Tempat pertama membawa pulang wang tunai RM500, Power Bank 50000mAh, lima kilogram beras wangi dan sijil penghargaan.

Manakala, tempat kedua membawa pulang wang tunai RM300, Power Bank 50000mAh, lima kilogram  beras wangi  dan sijil penghargaan sementara tempat ketiga membawa pulang wang tunai RM200, Power Bank 50000mAh, lima kilogram beras wangi dan sijil penghargaan.

Tempat keempat pula pemenang membawa pulang wang tunai RM150 ,Power Bank 50000mAh, 5kg beras wangi dan sijil penghargaan manakala dua hadiah sagu hati membawa pulang wang tunai RM50,Power Bank 50000mAh, 5kg beras wangi  dan sijil penghargaan.

Bagi kategori ‘The Most Like & Share’ pula pememang membawa pulang wang tunai RM150, Power Bank 50000mAh, lima kilogram beras wangi dan sijil penghargaan.

Pertandingan Fotografi Sayangi Miri Tahun Baru Cina 2022 dianjurkan oleh NSJA dengan kerjasama Majlis Bandaraya Miri dan sebuah syarikat pemborong beras.

Presiden NSJA, Andy Jong berkata, pertandingan itu bagi membantu mempromosikan suasana TBC 2022 di sekitar bandar raya ini selain dapat memperkenal dan mempromosi bandar raya Miri yang menyumbang kepada industri pelancongan.

“Tema pertandingan ialah suasana TBC 2022 sekitar bandar raya Miri bermakna peserta perlu mengambil gambar berkaitan suasana dan hiasan TBC sekitar bandar raya ini,” katanya.

Oleh LIONG CHAI LING

See author's posts


GPS jaga hak rakyat Sarawak

DARO: Penduduk tempatan disaran untuk berdiri teguh di belakang Kerajaan Sarawak sedia ada demi kesinambungan pembangunan negeri ini.

Dalam membuat seruan tersebut, Timbalan Ketua Menteri, Datuk Amar Awang Tengah Ali Hassan, berkata hanya kerajaan yang stabil dan teguh mampu membawa pembangunan Sarawak ke tahap yang tertinggi.

“Jadi,   untuk memastikan negeri kita maju ke depan, kita harus kekalkan kerajaan negeri sedia ada kerana  Kerajaan Sarawak adalah kuat dan stabil.  Dan kalau kita bercakap mengenai menjaga hak kita, lain tak bukan, Kerajaan Gabungan Parti Sarawak (GPS) inilah yang berbuat demikian dan bukan parti-parti yang datang dari luar,” katanya.

Justeru katanya, sokongan daripada rakyat amatlah penting dan kestabilan itu bergantung kepada perpaduan di kalangan rakyat.

“Dalam Kerajaan Negeri Sarawak tidak istilahnya kaum majoriti. Kita hanya berkerjasama untuk menjadi majoriti. ‘We are one Sarawakians’…warga negara Malaysia. Di negeri ini Majlis Islam jaga masyarakat Islam dan UNIFOR untuk komuniti lain dan ia untuk memastikan kita  terus hidup dalam keadaan damai dan harmoni,”  ujarnya.

Tambah Tengah, kegagalan parti dari luar untuk membela negeri ini terbukti semasa pemerintahan 22 bulan  Pakatan Harapan(PH).

“Semoga kerajaan negeri  terus kukuh untuk membina masa depan yang  lebih baik bagi rakyat termasuk generasi akan datang.  Kerjasama  yang jitu dan politik kukuh adalah kerajaan negeri sedia ada, jadi sokonglah  GPS.

“Parti dari semanjung seperti  DAP dan PKR,  mereka berjanji macam-macam apabila berpeluang memerintah selama 22 bulan tetapi mereka gagal menunaikannya termasuk royalti minyak 20 peratus dan sebagainya.Malah,  bantuan sarana hidup nelayan pun dipotong yang hanya membantu kita ialah Parti Pesaka Bumiputera Bersatu Sarawak (PBB) dan gabungan daripada GPS ini,” katanya.

Beliau yang juga merupakan Menteri Pembangunan Bandar & Sumber Asli II Dan Menteri Perdangan Antarabangsa dan Industri, Terminal Perindustrian & Pembangunan Usahawan, turut menggelarkan PH sebagai tukang potong dan ‘cancel(membatal).

“Bukan hanya tidak dapat menunaikan janji, malah mereka memotong atau membatalkan projek-projek pembangunan  untuk kesejahteraan rakyat. Namun, kita bersyukur, Kerajaan GPS di bawah pimpinan Ketua Menteri sekarang telah mengambil alih projek-projek tersebut. Sejak beliau mengambil tampuk pimpinan negeri tiga tahun yang lalu banyak projek dan insentif telah dilaksanakan demi untuk pembangunan negeri dan rakyat Sarawak,” ujarnya.

Beliau berkta demikian ketika berucap pada Majlis Perasmian Dewan Masyarakat Daro dan Penyampaian Surat Hak Milik Tanah Seksyen 18 KTN dan Warta Seksyen 6 KTN di Dewan Masyarakat Daro, semalam.

Justeru, Tengah mengingatkan bahawa  kemunculan parti baharu tempatan menjelang  Pilihan Raya Negeri (PRN) Ke-12 ini yang kononya memperjuangkan hak Sarawak.

“Dekat pilihan raya ada muncul parti baharu, kononnya memperjuang hak Sarawak, namun selepas PRN mereka  tak ada lagi. Jadi untuk memastikan negeri maju kehadapan serta menjaga hak, kita harus kekalkan kerajaan negeri sedia ada.

“Kita harus melihat lebih jauh apa telah dirancang untuk masa depan anak Sarawak dan harus bersatu untuk mengekal perpaduan selain ketepikan perkara remeh-remeh kerana yang  penting kita semua masih bersama GPS,” tegas Tengah.

Oleh Henry Siyu

See author's posts


100 penduduk hadiri Program Merdeka @ Komuniti

KUCHING: Seramai 100 penduduk di Lorong Piala 3, Taman Sukma menghadiri Program Merdeka @ Komuniti anjuran Jabatan Penerangan Malaysia (JaPen) Daerah Kuching, semalam.

Program ini merupakan satu inisiatif di bawah Kementerian Komunikasi dan Multimedia Malaysia (KKMM) melalui JaPen bertujuan menyemarakkan semangat patriotisme dan cintakan negara dalam Bulan Kebangsaan serta merupakan sesi libat urus dan turun padang JaPen bersama rakyat dalam memasarkan maklumat mengenai dasar, inisiatif dan pencapaian kerajaan, menterjemahkan inovasi dan kreativiti melalui media baharu dan menyediakan perkhidmatan berupa pusat sehenti kepada pengunjung.

Selain itu, ia adalah untuk menggalakkan penglibatan menyeluruh melalui badan sukarela dan masyarakat di seluruh negara dalam kepelbagaian agama, bangsa dan budaya sekali gus mengeratkan jalinan perpaduan serta menjadikan Malaysia sebuah negara maju dengan rakyat yang mempunyai jati diri dan integriti.

Majlis ini dirasmikan oleh Menteri Kanan Kerja Raya Malaysia Dato Sri Fadillah Yusof dan turut dihadiri Menteri Muda di Jabatan Ketua Menteri (Undang-undang, Hubungan Kerajaan Negeri-Persekutuan dan Pemantauan Projek), Datuk Sharifah Hasidah Sayeed Aman Ghazali serta Pengarah JaPen Sarawak, Suwadi Guliling.

Oleh Nur Ain Otsman

See author's posts


Juventus jangan dibuai mimpi

MAURIZIO Sarri menggesa pemain Juventus supaya tidak hilang tumpuan ketika mereka masih mempunyai peluang kedua untuk meraih gelaran kesembilan berturut-turut Serie A di laman sendiri berdepan Sampdoria.

Juara bertahan itu tewas mengejut 1-2 kepada pasukan bergelut Udinese awal pagi Jumaat lalu seterusnya terlepas gelaran berbaki tiga perlawanan.

“Kami harus terus bertarung dan tidak hilang fokus, kerana semakin hampir tidak memberikan apa-apa.

“Dalam semua perlawanan kami mahu membawa pulang mata walaupun perlu bersaing hingga 2 Ogos untuk melakukannya,” kata Sarri.

Tiga perlawanan terakhir Juventus ialah membabitkan Sampdoria, Cagliari dan Roma.

Bekas bos Chelsea dan Napoli itu menyalahkan kelesuan mental dan fizikal ketika pasukannya melepaskan dua gol pada babak kedua menentang Udinese.

“Di Udine kami melakukan kesilapan dalam keinginan kami untuk menyerang,” kata pengendali berusia 61 tahun itu.

See author's posts


Asap kayu api rahsia tongkol salai enak

Hanya cermat mengawal bara untuk menghasilkan asap dari kayu api ketika proses menyalai ikan Tongkol segar merupakan rahsia pengikat selera peminat hidangan ini.

Pasti ramai tidak mengetahui ditengah kesibukan bandar raya Kuching tersimpan sebuah lokasi yang menjual ikan Tongkol salai yang boleh dianggap sebagai satu ‘nikmat yang tidak terkata’ enaknya.

Terletak di lokasi Tupong Ulu,  ikan tongkol yang disalai itu adalah hidangan sinonim untuk masyarakat kaum Melanau di daerah Mukah, Bintulu dan Miri.

Bermula tahun 2018 lagi, pasangan suami isteri, Mohd Haidir Sra, 44 dan Horiyahti Iskandar,41 menjual Ikan Tongkol jenis putih dan merah yang hanya disalai di hadapan kediaman mereka apabila musim ikan Tongkol banyak yang diangkat oleh nelayan-nelayan di Kampung Goebilt.

“Tiada kelainan atau resepi rahsia ketika kami menyediakan ikan salai ini kerana ia sama sahaja seperti ikan salai yang dibuat oleh kaum Melanau yang lain,” kata Mohd Haidir yang berasal dari Mukah.

Menceritakan proses-proses menyalai ikan berkenaan, Mohd Haidir hanya bersahaja mendedahkan hanya ikan Tongkol yang segar akan dipilih kemudiannya akan dibersihkan, disiang dan dibelah dua. Seterusnya ikan akan digaul dengan garam dan serbuk perasa sebelum mula disalai.

“Ikan disalai menggunakan kayu api. Api hendaklah sederhana kuat dan jarak ikan mestilah tidak terlalu rapat dgn api supaya ikan masak secara rata. Proses menyalai ikan mengambil masa 2 hingga 3 jam sehingga ikan benar-benar masak,” ujarnya.

Mohd Haidir menambah bagi menjaga kualiti dan rasa ikan salainya agar sentiasa terpelihara, dirinya dan isteri hanya memproses sebanyak 30 ekor ikan setiap kali menyalai.

“Jumlah 30 ekor itu tidaklah tetap kerana kami juga bergantung kepada stok ikan yang kami beli dari nelayan-nelayan dari Kampung Goeblit,” jelasnya.

Tambahnya ada ketika permintaan pelanggan terhadap ikan salai yang dijualnya tidak dapat menampung stok yang sedia ada namun kebanyakan pelanggan memahami keadaan tersebut dan bersabar menanti giliran mereka di anjak kepada pesanan seterusnya selepas stok ikan mencukupi.

Jika menjaga bara api dan menyalai adalah bidang kerja Mohd Haidir, isterinya, Horiyahti Iskandar, pula berperanan sebagai agen mempromosi dan jualan ikan salai berkenaan, biasanya di media sosial.

“Saya mengambil tempahan melalui media sosial mengikut stok ikan yang ada. Saya akan dahulukan pelanggan yang memesan awal dan sekiranya pelanggan lewat atau tidak sempat, saya akan maklumkan kepada mereka untuk membawa pesanan mereka kepada sesi menyalai akan datang. Sambutan dari pelanggan adalah sangat menggalakkan,” jelasnya.

Sekiranya stok ikan Tongkol tiada diangkat oleh para nelayan di Kampung Goebilt, inisiatif lain mereka berniaga kata Horiyahti adalah memproses ikan Pirang menjadi umai, membuat Suman Lemantak Payak dan membakar Lemang.

Oleh Diyana Samsuddin

See author's posts


141 MAUT

SHANGHAI: Banjir besar melanda bahagian tengah dan timur Chiba, menyebabkan lebih 140 orang maut atau hilang, dan pihak berkuasa memberi amaran, ia masih belum mencapai kemuncak.

Lokasi asal virus Covid-19 iaitu Wuhan yang turut menempatkan sungai terbesar China, Yangtze kini dalam keadaan berjaga-jaga, susulan paras air semakin meningkat, dan kini mencecah tahap ketiga tertinggi, dengan pakar meramalkan ia terus menaik minggu depan.

Banjir pada musim panas adalah punca utama masalah di China sejak zaman purba, lazimnya diakibatkan oleh Sungai Yangtze.

Hujan lebat sejak akhir Jun membanjiri sebahagian besar kawasan, menyebabkan 141 orang maut atau hilang, menjejaskan 37.89 juta penduduk lain dan memusnahkan 28,000 kediaman.

Keadaan menjadi bertambah buruk sejak minggu lalu, mengakibatkan paras air meningkat lebih tinggi, sekali gus memaksa kerajaan mengeluarkan amaran.

Sebanyak 33 batang sungai mencatat rekod peningkatan paras air, manakala notis amaran sudah dikeluarkan ke atas 433 sungai lain, kata Kementerian Sumber Air pada satu taklimat di Beijing, semalam.

Rakaman video oleh sistem televisyen rasmi memaparkan bagaimana sejumlah besar bandar dan pekan ditenggelami air sehingga ke bumbung, sambil pasukan penyelamat bertungkus lumus memindahkan penduduk setempat ke dalam bot getah.

Di satu lokasi lain, beberapa rumah musnah akibat tanah runtuh yang disebabkan oleh limpahan air di lereng bukit.

Antara wilayah paling teruk dilanda bencana itu ialah Jiangxi, Hubei dan Hunan di tengah China, Anhui, Zhejiang dan Jiangsu di bahagian timur, serta Chongqing di barat daya negara. – AFP

See author's posts


Lampard beri amaran kepada Abraham

PENGURUS Chelsea, Frank Lampard telah memberi amaran kepada Tammy Abraham untuk tidak membiarkan rundingan kontrak yang berlarutan mempengaruhi persembahannya.

Abraham telah menjaringkan 15 gol musim ini untuk Chelsea, tetapi penyerang dari England itu gagal menemui jaring sejak 11 Januari.Pemain berusia 22 tahun itu dilaporkan hampir bersetuju dengan kontrak yang lebih baik pada awal musim ini ketika prestasi baik beliau.

Tetapi satu-satunya permulaan beliau sejak liga dihentikan kerana Covid-19 adalah dalam kekalahan di West Ham minggu lalu dengan Olivier Giroud yang lebih berpengalaman mendapat kepercayaan Lampard.

Pemain muda seangkatan Abraham, Callum Hudson-Odoi, Reece James, Mason Mount dan Fikayo Tomori semuanya telah menandatangani kontrak baru untuk terus kekal di Chelsea sejak beberapa tahun lalu.

Namun, Abraham, yang belum mengikuti langkah tersebut, masih mempunyai baki kontrak kurang dua tahun di Stamford Bridge.

Namun Lampard menjangkakan dia akan tetap fokus ketika Chelsea di tempat keempat mengejar kelayakan ke Liga Juara-Juara UEFA.

“Saya fikir kontrak Tammy, kami tidak berada di tahap kritis dengannya,” kata Lampard menjelang kunjungan ke Crystal Palace.

“Saya akan meninggalkannya dengan dia dan kelab untuk membincangkan hal itu. Saya tidak fikir ia adalah sesuatu yang jelas dalam fikirannya sekarang, paling tidak seharusnya.

“Apa yang perlu ada dalam fikirannya sekarang adalah permainan-permainan ini yang bakal kami hadapi dan berapa banyak yang dapat dia berikan kepada kami di atas padang, sama ada akan datang sebagai pemain gantian atau memulakan perlawanan.”

Lampard telah mengatakan kepada Abraham satu-satunya cara untuk memaksa dia kembali ke dalam pasukan utama adalah dengan bekerja lebih keras daripada sebelumnya dalam latihan. – AFP

See author's posts


Premier Sarawak terima kunjungan hormat Pengarah Kastam Sarawak

KUCHING: Premier Sarawak, Datuk Patinggi Tan Sri Abang Johari Tun Openg menerima kunjungan hormat daripada Pengarah Kastam Negeri Sarawak Dr. Ahmad Taufik Sulaiman di pejabat beliau di Wisma Bapa Malaysia di sini, hari ini.

Pada kunjungan itu, Dr Ahmad Taufik memaklumkan kepada Abang Johari bahawa beliau mengambil alih tugas bagi menggantikan pengarah terdahulu, Herman Shah Abdullah yang bersara wajib pada tahun lepas.

Dr. Ahmad Taufik ketika ditemui media memberitahu, kunjungan hormat berkenaan juga berhubung persiapan Jabatan Kastam Diraja Malaysia (JKDM) untuk  kawalan sempadan bagi menghadapi kesan pemindahan ibu kota negara Indonesia ke Nusantara.

“Kedatangan saya di sini adalah untuk melapor diri selaku Pengarah Kastam Negeri Sarawak, berjumpa dan berbincang dengan Premier Sarawak mengenai situasi kawalan sempadan, pembangunan di Nusantara dan juga persediaan negeri Sarawak dalam menghadapinya,” kata Dr Ahmad Taufik.

“Selain itu, ketika kunjungan hormat kami, Premier Sarawak turut menyentuh tentang teknologi baharu penyimpanan karbon serta penglibatan JKDM Sarawak dari segi penyimpanannya,” katanya.

Dr Ahmad Taufik telah dilantik sebagai Pengarah pada 7 Oktober 2022 bagi menggantikan Pengarah Kastam yang terdahulu, Herman Shah Abdullah yang telah bersara.

Berasal dari Pahang, beliau sebelum ini pernah bertugas di Sabah pada 2018 sebagai Timbalan Pengarah Bahagian Penguatkuasaan Kastam Negeri.

Oleh NUR AIN OTSMAN

See author's posts


Qantas perkenal penerbangan tanpa hala tuju

SYDNEY: Selepas Singapore Airlines (SIA), syarikat penerbangan Australia, Qantas, turut mengambil inisiatif memperkenalkan penerbangan tanpa hala tuju.

Berbeza dengan SIA, tempoh perjalanan Qantas lebih lama iaitu selama tujuh jam.

Ia ternyata mendapat sambutan yang sangat baik, terutama dalam kalangan mereka yang ‘gian’ untuk mengembara menaiki kapal terbang.

Sebanyak 196 keping tiket bagi tiga kelas penerbangan tersebut, yang bakal berlepas pada 10 Oktober ini, habis terjual dalam masa 10 minit.

“Ini mungkin tiket penerbangan paling laris dalam sejarah Qantas,” kata CEO syarikat penerbangan itu, Alan Joyce, dalam satu kenyataan.

“Orang ramai rindu untuk kembali merasai pengalaman terbang dengan pesawat. Jika ada permintaan, kami akan pertimbangan untuk mengadakan lebih banyak penerbangan seumpama ini, sementara menunggu sempadan dibuka,” tambah Joyce.

Penerbangan akan dilakukan menggunakan pesawat Boeing 787 Dreamliner, yang biasanya digunakan untuk perjalanan antara benua.

Penerbangan akan merangkumi destinasi unik Australia di seluruh Queensland, Wilayah Utara dan New South Wales termasuk Great Barrier Reef, Uluru, Kata Tjuta, Teluk Byron dan Sydney Harbour yang ikonik.-AFP

See author's posts


Golongan muda dipelawa derma darah

TERIMA KASIH… Dato Sri Lee Kim Shin menyampaikan sijil penghargaan kepada salah seorang pendermadarah di Dewan Latihan PBSM Cabang Miri di Miri.

MIRI: Golongan muda digalakkan menderma darah bagi memastikan bekalan darah di Tabung Darah Hospital Miri sentiasa mencukupi.

Naib Pengerusi Pertama Persatuan Bulan Sabit Merah (PBSM) Cabang Miri yang juga Menteri Pengangkutan Sarawak Dato Sri Lee Kim Shin berkata, ini kerana seorang penderma darah apabila mencapai umur 60 ke atas tidak digalakkan atau diterima untuk menderma darah.

“Jadi kita memerlukan penderma darah yang muda. Apa yang saya sangat gembira melihat pagi ini (semalam) ialah ada juga pasangan kekasih kali pertama menderma darah sebagai cara menyampaikan kasih sayang mereka kepada masyarakat yang memerlukan darah dan ini adalah satu usaha yang sangat disanjung tinggi.

“Selain itu, saya juga menemuduga penderma di sini yang mana seorang ibu membawa anaknya untuk menderma darah dan anaknya juga merupakan penderma kali pertama.

“Ini yang kita harapkan agar lebih ramai lagi orang muda tampil menderma darah,” katanya.

Kim Shin berkata demikian pada Kempen Derma Darah anjuran PSBM Cabang Miri dengan kerjasama dua Badan Bukan Kerajaan (NGO) iaitu ‘Moving Communities Team’ dan Persatuan India Miri yang diadakan di Dewan Latihan PBSM di sini, semalam.

Kempen derma darah ini diadakan bersempena Hari Kekasih yang disambut hari ini (14 Februari) dengan tema ‘Share Love,Share Blood’.

Kim Shin berkata, aktiviti menderma darah perlu berterusan bagi memastikan bekalan darah Hospital Miri sentiasa mencukupi.

“Selain untuk keperluan pesakit Hospital Miri, bekalan darah turut dihantar ke hospital di Marudi,Limbang dan Lawas untuk keperluan rawatan pesakit di kawasan itu,” katanya.

Dalam pada itu, beliau berterima kasih kepada penganjur dan penderma darah di sini yang memastikan bekalan darah berterusan dan mencukupi.

Turut hadir, Pengerusi Jawatankuasa Merekrut Penderma Darah, Karambir Singh.

Oleh LIONG CHAI LING

See author's posts


Hulu Batang Baleh ditutup esok

KUCHING: Regangan Batang Baleh akan ditutup kepada orang umum untuk tujuan pembahagian sungai dan penutupan Batang Baeh yang bermula pada Isnin depan (5 Oktober).

Sarawak Energy Bhd. (SEB) dalam kenyataan media berkata, ini akan membolehkan kerja pembinaan di empangan utama Projek Hidro Elektrik Baleh (Baleh HEP) itu dimulakan.

“Dilarang masuk ke zon bahaya dalam radius satu kilometer dari kawasan terowong pengalihan.

“Papan tanda keselamatan dipasang di sepanjang tebing sungai untuk memberitahu pengguna sungai bahawa mereka menghampiri zon bahaya.

SEB menambah, Lembaga Sungai Sarawak (LSS) juga mengeluarkan notis pemberitahuan umum di media mengenai pembahagian sungai dan orang ramai disarankan untuk mengambil perhatian dan mematuhi peraturan palayaran yang ditetapkan LSS.

Katanya, air dari hulu Batang Baleh berdekatan dengan kuala Sungai Putai akan dialihkan melalui melalui terowong berlapis konkrit berganda yang bergerak selari antara satu sama lain dalam jangka masa 1.2km.

Syarikat tersebut turut berkata, dengan bermulanya projek tersebut, kawasan yang berada di sekitar tapak projek dinyatakan sebagai kawasan larangan dan dilarang untuk penggunaan umum kerana pembinaan empangan kini dapat dimulakan.

Bagaimanapun, pengguna sungai juga diberikan jalan alternatif oleh SEB untuk melalui jalan pintas yang menghubungkan dua bahagian tertutup

Syarikat itu berkata, paras air akan tetap tidak terjejas di hilir dan hulu kawasan tertutup, dengan perjalanan berulang-alik masih dapat diteruskan.

Rumah rehat yang terletak di tebing seberang terowong pengalihan dibina dengan kemudahan kapal berlabuh, dan ini akan di kendalikan oleh masyarakat setempat.

Katanya, agensi rundingan yang terlibat adalah Pejabat Residen Kapit, Pejabat Daerah Bukit Mambong, Jabatan Tanah dan Ukur Sarawak, Lembaga Sumber Asli dan Lembaga Alam Sekitar Sarawak, Jabatan Pengairan dan Saliran Sarawak, LSS dan dibimbing oleh Kementerian Utiliti Sarawak.

Naib Presiden Eksekutif untuk Penyampaian Projek, Ir Pramod Kumar Karunakaran berkata, pihak kami bersiap dalam beberapa bulan untuk memastikan projek ini disiapkan dengan selamat agar ia memberikan kesan minima kepada pihak pemegang saham syarikat.

“Kami ingin memastikan bahawa kerja pengalihan sungai tidak akan menjejaskan keselamatan pengguna sungai.

“Pasukan projek kami bersama dengan Pejabat Daerah Bukit Mambong akan berhubung dengan komuniti yang terlibat untuk memberitahu mereka mengenai laluan pintas baharu dan kemudahan yang disediakan untuk kemudahan mereka dan yang paling penting mengenai aspek keselamatan ketika bergerak dekat dengan zon larangan projek,” katanya.

Maklumat lanjut, orang ramai boleh menghubungi Sarawak Energy Baleh HEP di talian 019-8828641.

See author's posts


NIKMATI KEMAKMURAN EKONOMI

KUCHING: Strategi Pembangunan Pasca-Covid-19 (PCDS) 2030 berhasrat untuk menjadikan masyarakat di negeri ini berupaya berkembang maju dengan didorong oleh data dan inovasi bagi memastikan semua rakyat dapat menikmati kemakmuran ekonomi serta keterangkuman sosial dan alam sekitar yang mampan.

Ketua Menteri Datuk Patinggi Abang Johari Tun Openg berkata, dengan itu Sarawak perlu menggandakan ukuran ekonomi daripada RM136 bilion pada 2019 kepada RM282 bilion menjelang 2030.

“Untuk mencapai sasaran ini, ekonomi Sarawak perlu berkembang secara purata 6.0 peratus hingga 8.0 peratus setahun sehingga 2030. Masyarakat yang inklusif bermaksud bahawa semua rakyat akan mempunyai peluang yang sama mengambil bahagian dalam pembangunan keseluruhan negeri dan menikmati pengagihan kekayaan yang adil melalui pekerjaan dan peluang perniagaan.

“Kelestarian alam sekitar merupakan sebahagian daripada inisiatif pembangunan Sarawak. Ini untuk memastikan persekitaran yang bersih dan sihat bagi generasi akan datang.

“Malah, Sarawak akan berinovasi menggunakan data untuk meningkatkan produktiviti mengembangkan produk bernilai tinggi, selain keselamatan pekerja serta usaha pemuliharaan alam sekitar,” katanya.

Beliau berkata demikian ketika berucap pada Majlis Pelancaran Strategi Pembangunan Pasca-Covid-19 (PCDS) 2030 di Hotel Pullman, Kuching semalam,

Abang Johari berkata, objektif utama PCDS 2030 adalah mengubah struktur ekonomi, memodenkan dan meningkatkan kecekapan, meningkatkan pendapatan isi rumah kepada bahagian Keluaran Dalam Negara Kasar (KDNK) sekali gus meletakkan kelestarian alam sekitar dalam usaha pemulihan dan pertumbuhan ekonomi jangka panjang.

Oleh JEAKQLEYN YACHO

See author's posts


JPJ kutip saman bernilai RM163,824

SARIKEI: Sepanjang tempoh perlaksanaan pengurangan diskaun saman sebanyak 70 peratus dari 1 Ogos hingga 23 Ogos lalu, Jabatan Pengangkutan Jalan (JPJ) Sarawak berjaya mengutip sejumlah RM163,824 hasil perolehan saman.

Pengarah JPJ Sarawak, Mohd. Syafiq Anas Abdullah berkata, bagi JPJ Sarikei, dari tempoh 1 Ogos hingga 23 Ogos lalu, sebanyak RM8,760 jumlah hasil perolehan saman berjaya dikutip.

“Pengurangan diskaun saman tersebut adalah bertujuan mengalakkan orang ramai yang mempunyai saman membayar saman sempena bulan kemerdekaan bermula 1 Ogos hingga 31 Ogos ini.

“Bersempena bulan kemerdekaan ini, sebagai satu tanggungjawab sosial kepada masyarakat, kerajaan prihatin beban kewangan dan sebagainya melibatkan pengguna yang dikesan melakukan pelbagai kesalahan jalan raya.

“Dalam tempoh 1 Ogos sehingga 31 Ogos ini, kerajaan menawarkan 70 peratus diskaun saman untuk semua saman yang boleh dikompaun,” katanya di sidang media selepas operasi bersepadu JPJ Sarikei, Polis Diraja Malaysia (PDRM) Sarikei, Agensi Anti Dadah Kebangsaan (AADK) Sarikei di Jalan Simpang Bulat, pagi semalam.

Jelasnya, saman yang boleh dikompaun contohnya yang melibatkan cukai jalan, lesen memandu termasuk PSV, GDL dan sebagainya.

“Kecuali untuk kes lebih muatan melebihi 30 peratus dan cukai jalan yang tiada pelindungan insurans, yang itu memang terus ke mahkamah. Kita tiada bagi diskaun untuk kes ini.

“Kita (JPJ) juga membuka kuanter pada Sabtu dan Ahad. Tetapi untuk Ahad, kita menggalakkan penggunaan pembayaran secara kad saja sehingga adanya pemberitahuan nanti,” ujarnya.

Katanya, operasi bersepadu yang dijalankan oleh JPJ Sarikei, PDRM Sarikei dan AADK Sarikei di Jalan Simpang Bulat semalam melibatkan 21 anggota penguatkuasa iaitu sembilan anggota JPJ Sarikei, enam anggota PDRM Sarikei dan enam anggota AADK Sarikei.

“Tujuan operasi bersepadu ini adalah untuk memastikan pematuhan undang-undang dan keselamatan jalan raya.

“Dalam operasi pagi ini (semalam), pihak AADK Sarikei mengesan lima kes positif dadah jenis Syabu yang melibatkan lima individu dalam lingkungan umur 30-an.

“Dari segi notis saman sepanjang 1 jam kita beroperasi, JPJ Sarikei mengesan enam notis pelbagai kesalahan, antaranya tidak menampakkan tanda ‘P’, plat serta gagal mengemukakan lesen kenderaan dan cukai jalan kenderaan motor semasa diperiksa.

“PDRM Sarikei juga mengesan tiga kesalahan trafik semasa operasi bersepadu ini,” katanya. Turut hadir, Ketua JPJ Sarikei, Nurul Fairezzah Safri.

Oleh Earl Anek

See author's posts


Peristiwa hitam tidak halang Damat sertai PSATM Datuk dibunuh komunis

MUKAH: ‘Peristiwa hitam’ yang menimpa ahli keluarga tidak menghalang bekas tentera untuk menyertai Pasukan Sukarela Angkatan Tentera Malaysi a(PSATM).

Namun, ujar Damat Anak Ijau, peristiwa menyayatkan hati yang berlaku pada 1972 itu tetap dalam kenangannya.

Ia melibatkan datuknya, Gaya Anak Jalang dan bapa saudara, Apong Anak Tapa yang menyaksikan salah seorang daripada mereka terkorban dan seorang cedera parah dalam kejadian itu.

Kata bekas tentera berumur 64 tahun itu, peristiwa hitam itu berlaku pada April tidak jauh dari rumah panjang mereka yang terletak di Batu 8, Jalan Oya Sibu.

“Saya masih ingat kejadian pada 6 April 1972 itu dan ketika itu umur saya ialah 16 tahun.

“Ketika itu, saya belum bekerja dan mengusahakan tanaman di kebun yang terletak sekitar satu kilometer dari rumah panjang kami,” katanya.

Tambahnya, semasa kejadian datuk dan bapa saudaranya dalam perjalanan pergi ke pekan untuk membeli barang makanan sekitar 7.00 pagi.

“Saya mendengar tembakan dari rumah panjang dan terus berlari ke tempat kejadian bersama orang kampung yang juga merupakan saudara saya,” katanya.

Lebih kurang 10 minit kemudian, kata Damat, mereka tiba di tempat kejadian dan mendapati datuknya terbaring di atas tanah dengan kesan tetakan di atas kaki dan kesan tikaman di leher dengan menggunakan benda tajam dipercayai pisau.

“Kedua-dua tangan datuk saya juga hampir putus mungkin kerana mempertahankan diri.

“Ketika itu dia masih bernyawa dan sempat memberitahu arah musuh pergi. Manakala, pakcik saya terbaring berdekatan dengan datuk saya dan terdapat kesan tembakan di lengan kiri dan kanan,” kata Damat.

Kemudian, katanya, dia kembali ke rumah panjang untuk mengambil pakaian kerana ketika itu dia hanya memakai tuala mandi.

Buat laporan di kem tentera

“Saya pergi ke jalan besar dan mendapat kereta sapu bersama tiga orang kampung antaranya ialah Langut Anak Nyegang untuk membuat laporan di Kem Tentera berdekatan Batu 14 Sibu dan tiba sekitar 8.45 hingga 9.00 pagi,” tambahnya.

Mereka melaporkan perihal kejadian yang menakutkan berkenaan kepada salah seorang pegawai tentera yang bertugas pada pagi itu.

“Saya tidak ingat nama tetapi kalau tidak silap saya beliau ialah Kapten Ahmad Johan kerana saya masih ingat mukanya seperti orang Cina dan badannya agak kecil.

“Saya nampak Kapten Ahmad memberi arahan kepada anggotanya untuk bergerak ke tempat kejadian,” kata Damat.

Setelah membuat laporan, ujarnya, dia bersama dua saudara pergi semula ke tempat kejadian dengan berjalan kaki merentasi jalan pintas.

“Kami tiba di lokasi sekitar 11.00 pagi hingga 12.00 tengah hari. Sampai di sana saya nampak pihak tentera cuba menjejak tempat musuh.

“Saya dan kawan yang lain berada di barisan belakang dan mendengar bunyi tembakan bertalu-talu. Saya juga mendengar tentera menjerit musuh di sebelah kanan, dan kemudian tembakan bertalu-talu sehingga senyap,” ujarnya.

Hasil daripada pertempuran tersebut, kata Damat, dua pengganas komunis, seorang lelaki dan seorang perempuan telah ditembak oleh tentera.

“Saya nampak kedua-kdua komunis dalam keadaan tenat sebelum mati. Helikopter tiba dalam sekitar 2.00 hingga 2.30 petang membawa mayat komunis dan juga anggota tentera yang cedera.

“Mayat datuk dan pakcik saya yang cedera telah dibawa pulang oleh orang kampung ke rumah panjang kami,” katanya lagi.

Damat menyertai PSATM pada 29 Mei 1981 sehingga 30 September 1986 iaitu tempoh perkhidmatan selama 5 tahun berdasarkan kepada BATD64 Pindaan 1983.

“Pangkat terakhir saya sebelum menamatkan perkhidmatan ialah Prebet.

“Saya pernah bertugas di Kem Penrissen, Unit 11 AW. Saya juga pernah bertugas di Kelantan daripada 1986 sehingga 1989 tetapi tidak direkodkan dalam buku perkhidmatan saya.

“Unit saya semasa itu ialah Bn 301(AW) Kem Batu 11 Tanah Merah, Kelantan,” katanya.

Menurut sumber, keterangan bertulis Damat mengenai kejadian tersebut telah direkod oleh pegawai tertinggi tentera di rumah panjang Dick Batu 8 Jalan Oya Sibu pada Oktober 2016.

Oleh Henry B Siyu

See author's posts


Projek Dewan Bandaraya Miri hampir siap

MIRI: Projek pembinaan bangunan Dewan Bandaraya Miri dijangka siap sepenuhnya pada akhir bulan ini.

Menteri Pengangkutan Sarawak, Dato  Sri  Lee  Kim  Shin berkata, bangunan ini kini pada tahap 99.67% siap, dan kerja-kerja sentuhan akhir di bahagian atap bangunan serta proses mengaturkan perabot sedang dilakukan.

Beliau  bersama  Datuk Bandar  Majlis Bandaraya Miri, Adam  Yii serta agensi-agensi berkaitan telah melakukan pemeriksaan terakhir ke Bangunan Dewan Bandaraya Miri baharu di Marina ParkCity.

“Tujuan lawatan ini dibuat sempena dengan majlis perasmian Dewan Bandaraya Miri yang dijangka akan disempurnakan oleh Ketua  Menteri  Sarawak Datuk Patinggi Abang Johari  Tun  Openg pada 15 November 2021 ini,” kata Kim Shin menerusi satu kenyataan selepas mengadakan tinjauan dan memantau perkembangan projek berkenaan.

Hasil pemeriksaan tersebut beliau berpuas hati dengan perkembangan dan persediaan dan bercadang juga kepada Jawatankuasa agar menyediakan Pelan B sekiranya keadaan cuaca tidak mengizinkan.

Menurut  beliau, projek tersebut telah tertangguh selama kira-kira sepuluh bulan ekoran daripada Perintah Kawalan Pergerakan (PKP) dan pematuhan Prosedur Operasi Standard (SOP) untuk kawalan pandemik Covid-19.

Beliau turut berterima kasih kepada sokongan Ketua Menteri Datuk Patinggi Abang Johari Tun Openg kerana memperuntukkan bajet khas untuk projek itu.

“Bangunan Dewan Bandaraya ini akan menjadi mercu tanda baharu atau satu ikon baharu untuk Miri selain menyediakan pengurusan dan pentadbiran secara digital selaras dengan visi menjadikan bandar raya itu sebagai sebuah bandar raya pintar, hijau dan peranginan.

“Selain itu, reka bentuknya yang menggabungkan elemen Indeks Bangunan Hijau seperti penggunaan tenaga dan air yang cekap, jaminan kualiti alam sekitar, perancangan dan pengurusan tapak

yang mampan, penggunaan bahan dan sumber yang efisien dan reka bentuk yang inovatif turut menggalakkan kelestarian dalam persekitaran yang dibina,” katanya.

Hadir sama, Menteri Muda Pelancongan, Kesenian dan Kebudayaan Datuk Sebastian Ting Chiew Yew, Datuk Bandar Miri Adam Yii Siew Sang, Setiausaha MBM Morshidi Frederick, Jurutera Bandar Raya dari Majlis Bandaraya Miri Abdul Rahman Taupek dan wakil Residen Miri Melisa Labut.

See author's posts


Pecah tanah projek Jambatan Batang Igan Sabtu ini

MATU: Ketua Menteri Datuk Patinggi Abang Johari Tun Opengakan merasmikan Majlis Pecah Tanah Projek Jambatan BatangIgan yang menelan kos RM285 juta, pada Sabtu ini nanti.

Projek jambatan ini merupakan salah satu penghubung yangsangat penting bagi melengkapi jaringan jalan pesisir di negeri ini.Jambatan ini berfungsi sebagai penghubung laluan Daro danMukah , jadi apabila siap nanti ia dapat mengurangkan jarak danmasa perjalanan dari Daro ke Mukah.

Projek ini telah diamanahkan kepada Syarikat Kontraktor WismaSdn Bhd, dengan Perunding C.F selaku konsultan, manakalatempoh kontrak adalah selama 42 bulan.

Skop projek ialah pembinaan jambatan dengan anggaransepanjang 1360 meter dengan jalan dua lorong, pembinaan jalantuju JKR R5 Standard dengan anggaran sepanjang 1,400meterdari Oya ke Igan, pembinaan jalan tuju JKR R5 Standard dengananggaran sepanjang 700 meter dari Matu ke Daro,penambahbaikan jalan tuju sedia ada dari JKR R3 Standardkepada JKR R5 Standard dengan anggaran sepanjang1,300meter di Oya-Igan dan simpang jalan sedia ada sertapembinaan jambatan kecil sepanjang 30 meter di Sungai Parit.

Rangkaian jalan pesisir merangkumi sembilan jambatan iaituJambatan Batang Rambungan, Jambatan Batang Lupar,Jambatan Sungai Krian, Jambatan Batang Igan, Jabatan BatangRajang, Jambatan Saribas, Jambatang Batang Paloh, JambatanMuara Lassa dan Jambatan Jepak.

Sementara itu, Abang Johari dijangka tiba di tapak perasmianprojek jambatan ini di Pasar Igan pada 10.00 pagi dan terusmengunjungi bilik pameran di sana.

Selepas simbolik perasmian, Abang Johari akan menyampaikanpampasan tanah Projek Pembinaan Jalan Kampung Igan keRumah Panjang Sg. Ilas dan Kampung Sah, Kebuaw, BatangIgan, Fasa 1 serta penyampaian Surat Setuju Terima kepadakontraktor.

Ia diikuti dengan Upacara Majlis Pecah Tanah Projek JambatanBatang Igan di Pengkalan Feri Igan, lawatan ke tapak ProjekBenteng Kawalan Hakisan Tebingan Sungai Igan, lawatan danperasmian Projek Tapak Kaul Igan, lawatan kerja ke ProjekPerumahan Spektra Permata Igan dan lawatan serta perasmianSub-Station Pertanian Igan.

Oleh Henry B Siyu

See author's posts


Sekat akaun disyaki terlibat jenayah

MENTERI Kewangan Tengku Datuk Seri Zafrul Abdul Aziz.

KUALA LUMPUR:  Pihak bank boleh mengenakan sekatan ke atas mana-mana pelanggan atau akaun bank yang disyaki terlibat dalam penyalahgunaan akaun atau aktiviti jenayah, kata Menteri Kewangan Tengku Datuk Seri Zafrul Abdul Aziz.

Beliau berkata sekiranya transaksi sesebuah akaun menimbulkan kecurigaan, pihak bank boleh mengenakan sekatan sementara bagi membolehkan penilaian secara menyeluruh dilaksanakan, di samping memastikan wang daripada aktiviti penipuan atau jenayah lain tidak dikeluarkan daripada akaun.

“Ini dilaksanakan berdasarkan kepada analisa yang dijalankan oleh pihak bank.

“Antara bentuk sekatan yang boleh dikenakan oleh bank adalah menyekat kemudahan perbankan internet, kad debit dan mesin juruwang automatik, selain penutupan akaun setelah pihak bank berpuas hati dengan hasil penilaian mereka,” katanya ketika sesi Waktu Pertanyaan Menteri pada persidangan Dewan Rakyat, pada Khamis.

. Beliau berkata demikian bagi menjawab soalan Datuk Seri Abdul Azeez Abdul Rahim (BN-Baling) mengenai sama ada pihak bank berkuasa untuk menutup akaun pengguna berdasarkan fakta terdapat transaksi mencurigakan dalam akaun pelanggan.

Tengku Zafrul berkata pihak bank boleh mengambil keputusan untuk meneruskan transaksi atau urusan perniagaan dengan pemegang akaun, atau tidak meneruskan transaksi dan menutup akaun pelanggan selepas menilai tahap risiko yang sewajarnya, tertakluk kepada perintah sekatan dikeluarkan pihak berkuasa.

“Langkah penutupan akaun hanya diambil setelah pelaksanaan penilaian yang menyeluruh telah dilakukan, dan setelah memberi notis dalam tempoh yang munasabah kepada pelanggan.

“Secara ringkas, penamatan hubungan antara bank dan pelanggan bukanlah keperluan di bawah undang-undang. Ia adalah panggilan perniagaan oleh pihak perbankan atau institusi kewangan berdasarkan penilaian risiko dalaman mereka,” katanya.- Bernama

See author's posts


Benfica setuju jual Ruben Dias

LIGA PERDANA INGGERIS

BENFICA bersetuju dengan perjanjian untuk menjual pemain pertahanan Ruben Dias ke Manchester City dengan harga 68 juta Euro dengan Nicolas Otamendi bergerak ke arah yang bertentangan dalam perjanjian berasingan dengan harga 15 juta Euro, umum gergasi Portugal itu.

Dalam satu kenyataan pada lewat Isnin lalu, Benfica berkata, perjanjian untuk Dias juga akan menyaksikan City membayar bonus tambahan sebanyak 3.6 juta Euro.

“Perjanjian itu bergantung kepada pemain yang menyetujui kontrak dengan Manchester City,” kata kelab dari Lisbon itu .

Dias, 23, adalah produk dari akademi terkenal Benfica dan membuat 19 penampilan untuk pasukan kebangsaan Portugal.

Dia menjaringkan gol pembukaan Benfica dalam kemenangan 2-0 ke atas Moreirense pada hujung minggu dalam liga Portugal.

Bos City, Pep Guardiola akan melihatnya sebagai bahagian yang hilang dalam jigsaw pertahanannya, dengan perlu memperkuatkan pertahanannya yang diserlahkan oleh kekalahan 5-2 pada Ahad lalu kepada Leicester City.

Otamendi, 32, belum digunakan oleh Guardiola dalam salah satu perlawanan Liga Perdana, City setakat musim ini.

Pemain antarabangsa Argentina itu menghabiskan lima tahun di England dan sebelumnya pernah bermain di Portugal, membuat penampilan bersama musuh ketat Benfica, Porto antara 2010 dan 2014.

“Perpindahannya masih bergantung kepada ujian perubatan,” kata Benfica.Jurulatih Benfica, Jorge Jesus pada hujung minggu berkata bahawa menjual Dias adalah perlu bagi kelab untuk mengimbangkan akaun mereka setelah kekalahan kepada pasukan dari Greece, PAOK dalam pusingan kelayakan ketiga Liga Juara-Juara UEFA, mengakhiri harapan mereka untuk mara ke peringkat kumpulan. – AFP

See author's posts


Pegawai syariah perlu hayati semangat ‘Keluarga Malaysia’

KUALA LUMPUR: Perdana Menteri Datuk Seri Ismail Sabri Yaakob menyeru pegawai syariah menghayati semangat ‘Keluarga Malaysia’ serta tanggungjawab bagi memastikan hukum syarak dilaksanakan dengan adil dan saksama dengan meletakkan standard yang tinggi dalam melaksanakan usaha keadilan Islam.

Ismail Sabri berkata, walaupun mahkamah syariah di Malaysia mempunyai bidang kuasa yang eksklusif dan tersendiri di setiap negeri, namun ia bukan penghalang bagi institusi tersebut bergerak secara bersama atas semangat ‘Keluarga Malaysia.’

“Konsep Keluarga Malaysia yang diperkenalkan oleh pentadbiran saya meletakkan kepentingan masyarakat dan rakyat di tempat yang utama.

“Keluarga Malaysia akan saling bertolak ansur, menggalakkan persefahaman, bekerjasama untuk kebaikan, mengelakkan konflik yang merosakkan dan memfokus kepada persamaan matlamat,” katanya ketika merasmikan Persidangan Kehakiman Syariah Antarabangsa 2021 (PKA 2021) secara rakaman video di sini semalam.

Ismail Sabri juga mahu hakim syarie dan pegawai syariah negara ini mengamalkan sikap integriti yang tinggi dan sentiasa dalam keadaan tenang dalam membuat sesuatu keputusan atau melaksanakan tugas dan tanggungjawab mereka.

Perdana menteri berkata, mereka juga perlu merapatkan saf dan bersama-sama dengan kepimpinan semasa dalam mencapai usaha memartabatkan sistem Kehakiman Syariah di negara ini.

“Sifat kebersamaan dan nilai musyawarah inilah merupakan tunjang bagi prinsip kekeluargaan yang saya hasratkan dan bersama-samalah untuk kita menzahirkannya di dalam Institusi Kehakiman dan Perundangan Syariah,” katanya.

Ismail Sabri juga menyarankan agar Institusi kehakiman Syariah terus proaktif dalam meneroka norma perkhidmatan baru yang lebih efektif.

Ini termasuk memanfaatkan teknologi komunikasi jarak jauh dalam penyampaian perkhidmatan di mahkamah syariah selaras dengan situasi semasa negara berada dalam fasa pemulihan akibat penularan pandemik Covid-19, katanya.

PKA 2021 dianjurkan Jabatan Kehakiman Syariah Malaysia (JKSM) dengan kerjasama Kerajaan Negeri Melaka, Yayasan Taqwa Wilayah Persekutuan (Majlis Agama Islam Wilayah Persekutuan), Majlis Agama Islam Melaka (MAIM) dan Mahkamah Syariah Negeri Melaka.

Persidangan dua hari itu diadakan secara maya bermula semalam.

Peserta persidangan termasuk pegawai syariah seluruh Malaysia dan jemputan luar negara melibatkan Singapura, Palestin, Brunei, Indonesia, Maldives, Papua New Guinea, Australia,Yaman dan Qatar. – Bernama

See author's posts


KKM ambil tindakan jika tipu sijil vaksin

BAGAN SERAI: Kementerian Kesihatan (KKM) akan mengambil tindakan tegas terhadap mana-mana pihak yang cuba memalsukan sijil digital vaksinasi dalam aplikasi MySejahtera.

Timbalan Menteri Kesihatan Datuk Dr Noor Azmi Ghazali berkata, perbuatan penipuan tersebut dipandang serius bahagian penguatkuasaan KKM dan pihak berkuasa lain, yang pastinya akan bertindak bagi membendung perbuatan tidak bermoral itu.

“Menipu adalah perbuatan yang keji dan sepatutnya kita kena jujur dalam urusan sebab itulah timbul macam-macam penipuan termasuk penipuan sijil digital MySejahtera yang dicetak.

“Kita akan siasat. Pastinya bahagian penguatkuasaan KKM akan lebih berhati-hati dalam memastikan dan memeriksa ketulenan sijil vaksinasi,” katanya dalam sidang media selepas melawat pusat vaksinasi untuk warga pendidik di Sekolah Menengah Kebangsaan (SMK) Abu Bakar Al-Baqir di sini semalam.

Beliau berkata demikian sebagai mengulas kenyataan Ketua Polis Kelantan Datuk Shafien Mamat yang mengingatkan orang ramai supaya tidak menyalahgunakan kelonggaran syarat Prosedur Operasi Standard (SOP) rentas negeri dan daerah seperti mengemukakan sijil vaksin yang palsu.

Menurutnya, isu penipuan berkaitan sijil vaksinasi ini akan dibawa dalam mesyuarat khas KKM dalam masa terdekat bagi membincangkan kaedah bersesuaian dalam mengelakkan ia berlaku sewenang-wenangnya dan berleluasa di seluruh negara.

Sementara itu, ditanya mengenai dakwaan kekurangan penerima vaksin di Perak, Dr Noor Azmi menafikan dakwaan itu kerana setakat 8 Ogos, sebanyak 34.4 peratus telah menerima suntikan dos pertama membabitkan 864,249 orang dan 21.9 peratus iaitu 549,262 orang pula telah mendapat dos kedua.

Beliau berkata, untuk Daerah Kerian sahaja seramai 57,841 orang (29.8 peratus) disuntik dos pertama dan 40,716 orang (21.0 peratus) bagi dos kedua.

Dilapor, Perak antara beberapa negeri yang agak perlahan dalam proses vaksinasi walaupun bekalan vaksin telah diterima dalam kuantiti yang banyak sebelum ini.

Terdahulu, pada majlis itu, seramai 1,500 guru, pekerja sokongan, pengusaha kantin dan pemandu bas menerima suntikan vaksin sebagai persediaan sebelum sesi persekolahan yang akan dibuka secara berperingkat September ini.

“Suntikan untuk guru dan warga sekolah sangat penting bagi mengelakkan risiko penularan pandemik Covid-19 kepada anak-anak yang akan kembali ke sekolah. Ketika ini anak-anak tidak diberikan vaksin, kita hanya bagi vaksin kepada pelajar berumur 18 tahun ke atas yang akan menduduki peperiksaan,” katanya.

Kementerian Pendidikan (KPM) dalam satu kenyataan pada 17 Julai lepas memaklumkan sekolah akan dibuka secara berperingkat untuk Pengajaran dan Pembelajaran (PdP) bersemuka mulai 1 September. – Bernama

See author's posts


Poster pelaburan guna gambar Fadillah palsu

KUALA LUMPUR: Timbalan Perdana Menteri Datuk Seri Fadillah Yusof menafikan terlibat dalam Pelaburan Patuh Syariah seperti disebarkan menerusi poster yang tular di media sosial.

Menerusi hantaran di laman Facebook rasminya hari ini, Fadillah yang juga Menteri Perladangan dan Komoditi berkata poster berkenaan adalah palsu dan beliau tidak pernah memberi izin kepada mana-mana pihak untuk menggunakan gambarnya bagi tujuan berkenaan.

“Saya telah mengarahkan pegawai khas saya di Pusat Khidmat Petra Jaya untuk membuat laporan polis mengenai penyebaran poster berkenaan,” katanya.

Menurut beliau, poster palsu yang sama pernah disebarkan melalui media sosial pada tahun lepas oleh pihak tidak bertanggungjawab dan laporan polis juga pernah dibuat pada Sept 3 tahun lepas. – Bernama.

See author's posts


Persidangan pertama selepas 22 tahun

SEOUL: Korea Utara buat kali pertama dalam tempoh 22 tahun  menganjurkan persidangan kesatuan wartawan dan menggesa ahlinya menjadi “jurucakap yang setia” kepada Parti Pekerja yang memerintah.

Persidangan kesembilan Kesatuan Wartawan Korea berlangsung di Pyongyang pada Isnin dan Selasa, disertai oleh pegawai tinggi media negara termasuk penyampai berita Korean Central TV Ri Chun-hee, lapor Yonhap memetik Agensi Berita Pusat Korea (KCNA).

Pada persidangan itu, pengerusi jawatankuasa pusat kesatuan itu menyeru ahlinya supaya menerima dasar dan pendirian parti pemerintah sebagai “kebenaran mutlak” dan menjadi “jurucakap setia” untuk memimpin pembinaan negara sosialis.

Ahli-ahli sebulat suara mengundi untuk menyemak peraturan kesatuan, namun KCNA tidak memberikan butiran mengenainya.

Selain itu, ahli-ahli kesatuan turut memilih pengerusi dan naib pengerusi baharu jawatankuasa pusat.

Menurut KCNA, persidangan itu berfungsi sebagai peluang penting untuk menambah baik penerbitan dan pelaporan berita dengan menetapkan ideologi parti pemerintah sebagai “garis panduan yang kukuh.” – Bernama-Yonhap

See author's posts


Suntikan dana RM100 bilion pelaburan

SAKSI… Premier Sarawak, Datuk Patinggi Tan Sri Abang Johari Tun Openg menyaksikan majlis menandatangani Memorandum Persefahaman (MoU) antara Sarawak Energy Berhad (SEB) dengan Lembaga Pembangunan Industri Pembinaan (CIDB) di Pusat Konvensyen Borneo Kuching (BCCK), semalam. SEB diwakili Ketua Pegawai Eksekutif Kumpulannya, Datu Sharbini Suhaili manakala CIDB diwakili Ketua Eksekutifnya, Datuk Ir Ahmad ‘Asri Abdul Hamid.

KUCHING: Sarawak dijangka menerima suntikan dana lebih RM100 bilion dalam jangka masa lapan tahun akan datang.

Premier Sarawak, Datuk Patinggi Tan Sri Abang Johari Tun Openg berkata jumlah itu melebihi sasarannya sebelum ini iaitu RM64 billion pada 2030.

Sebelum ini katanya, kerajaan Sarawak menganggarkan suntikan dana dengan sasaran untuk mencapai purata enam hingga lapan peratus pertumbuhan Keluaran Dalam Negara Kasar (KDNK) bagi mencapai status negeri maju menjelang 2030.

“Bagaimanapun, saya rasa RM64 bilion adalah sangat konservatif kerana Sarawak Energy Berhad (SEB) sahaja akan menyuntik RM40 billion sehingga 2026,” katanya.

Beliau berkata demikian pada majlis menandatangani Memorandum Persefahaman (MoU) antara SEB dan Lembaga Pembangunan Industri Pembinaan (CIDB) Malaysia di Pusat Konvensyen Borneo Kuching (BCCK) di sini, semalam.

Abang Johari berkata, suntikan dana tersebut tidak termasuk pelaburan dalam pelan hidrogen.

“Dengan kata lain, suntikan dana RM64 bilion adalah sangat konservatif.  Sekarang kita ada lebih kurang RM100 bilion untuk disuntik ke dalam ekonomi kita sehingga 2030,” katanya.

Sementara itu, beliau berkata negeri ini turut menghadapi projek sakit.

“Kini, Sarawak menghadapi projek sakit dan saya akan mengumumkan bantuan kerajaan dari segi harga bahan tidak lama lagi. Selain itu, saya juga akan membantu kontraktor agar sasaran negeri maju menjelang 2030 dapat dicapai,” katanya.

Oleh itu, katanya, kerajaan Sarawak memerlukan kerjasama sektor swasta dan awam untuk merealisasikan sasaran ini.

Oleh NUR AIN OTSMAN

See author's posts


Lebih 600 nyereta Pengerami Pra Gawai 2022

NGETAS RANYAI … Datuk Gerawat Gala ngetas ranyai tanda bejadi Pengerami Makai Malam Pra Gawai 2022.

MARUDI: Lebih 600 iku bala pengabang ari rumah panjai ba kandang Poyut / Lubok Nibong datai ngemenuhka Dewan Suarah Marudi maya Pengerami Makai Malam Pra Gawai 2022 ke diatur Komiti Pemansang Poyut Lubok Nibong (JPPLN) malam Hari Enam ke udah.

Pengerami nya dipeda richah amat nya pengudah dua taun nadai nyambut Gawai laban nitihka Standard Operating Procedure (SOP) ketegal pengelekai Covid-19.

Ketegal nya Sapit Menteri ba Opis Premier Sarawak, Meratika Pengereja, Imigresen enggau Projek Dato Gerawat Gala meri tabi puji ngagai bala pengatur pengawa ke diketuaika Pemancha Randie anak Bundan laban ngena inisiatif iya begulai enggau raban JPPLN.

“Kitai ngasaika pengaga laban gaya Covid-19 ba menua kitai lebih agi Sarawak nyau betamabah manah pengudah lama amat kitai udah enda ngatur pengerami baka tu,” ku iya lebuh bejaku ba mua lebih ari 600 iku bala pengabang ari rumah panjai.

Ku iya, taja pan kitai diatu udah nyingkang ngagai renggat endemik ke ulih ngasuh kita begempuru baru, tang meseti nitihka SOP baka ngena pemampul indung enggau mulut.

Gerawat ti mega Kaban Kunsil Nengeri (ADUN) Mulu beterima kasih laban Malaysia ngembuan mayuh bengkah raban bansa, chara pengidup enggau agama ulih sama bela enggau nyereta pengerami baka Taun Baru China, Hari Raya, Gawai, Krismas enggau pengerami buklai enti dibandingka enggau menua bukai enda ulih ngatur rumah tebuka.

“Nya meh penyelai menua kitai lebih agi Sarawak ke alai perintah kita meransang pengawa ngatur rumah tebuka dikena ngerapitka kaul ngambika ulih begulai sejalai taja pan enda sebaka bansa, agama enggau chara pengidup ngambika penyerakup ba nengeri tu seruran ditanka,” ku iya.

Ku Gerawat, taja pan di Sarawak bisi mayuh bengkah raban bansa, agama enggau chara pengidup tang iya ke enda sebaka nya seruran dipebasaka ke ulih ngasuh segulai sejalai.

Ngena peluang maya pengerami nya Gerawat meri terima kasih ngagai semua pengundi ba kandang  Poyut / Lubok Nibong laban udah meri sukung ngagai iya maya Pengawa Bepilih Besai Nengeri (PRN) bulan Disember taun ke udah.

Ku iya, rayat meri pemenang ngagai Gabungan Parti Sarawak (GPS) nyau deka ba semua palan endur ngundi di Poyut / Lubok Nibong.

Taja pan Kaban Parlimen Baram Anyi Ngau enggau ADUN Telang Usan Dennis Ngau enda ulih nyereta pengerami nya tang seduai iya sama bela meri geran Projek Mit Menua Pesisir (MRP) penyampau RM15,000 enggau RM5,000 ngagai JPPLN.

Kelimpah ari nya Gerawat empu mega meri geran MRP penyampau RM30,000 ngagai  JPPLN dikena mantu sida ngatur program tauka aktiviti.

Maya pengerami nya mensia mayuh diperindang dua iku artis Iban iya nya Ricky Andrewson enggau Phoebe sereta Sima anak Lait enggau Denniel anak Buly dipilih nyadi Lady And Man of The Night.

See author's posts


Pembayaran SST bukti perjuangan GPS

KUCHING: Pembayaran hasil Cukai Jualan Negeri (SST) oleh Petroliam Nasional Berhad (Petronas) kepada Kerajaan Negeri Sarawak membuktikan perjuangan Gabungan Parti Sarawak (GPS) selama ini bukan sekadar ‘omong kosong’ seperti dakwaan pembangkang.

Timbalan Ketua Pemuda Parti Pesaka Bumiputera (PBB) Fazzrudin Abd Rahman berkata, penyerahan cek hasil SST berjumlah RM2,956,671,407.36 daripada Petronas  kepada Kerajaan Negeri adalah bukti kejayaan perjuangan Gabungan Parti Sarawak (GPS).

“Ia juga bukti kesungguhan pucuk kepimpinan negeri yang diketuai Ketua Menteri Datuk Patinggi Abang Johari Tun Openg dalam memperjuangkan hak dan kepentingan Sarawak.

“Ini merupakan manifestasi keikhlasan Kerajaan Persekutuan pimpinan Perdana Menteri Tan Sri Muhyiddin Yassin dan Petronas dalam menyelesaikan isu berkenaan secara baik dan saksama, demi kesejahteraan rakyat dan kemakmuran Sarawak,” katanya dalam kenyataan, semalam.

Ahli Dewan Undangan Negeri (ADUN) Tupong itu menambah, pembayaran SST akan membawa manfaat besar kepada Sarawak dengan pendapatan negeri ini dijangka meningkat empat kali ganda daripada dahulu dan pendapatan ini boleh disalurkan bagi tujuan pembangunan di seluruh Sarawak.

“Kesungguhan GPS dalam memperjuangkan hak cukai minyak dan gas di bawah Perjanjian Malaysia 1963 (MA63) ini turut menyaksikan Kerajaan Negeri dibawa ke Mahkamah sebelum ini.

“Namun akhirnya Sarawak menang dalam memperjuangkan hak rakyat dan negeri ini selepas semua pihak akhirnya mengambil sikap ‘menang-menang’ kerana konfrontasi yang berterusan akan membawa kerugian kepada semua.

“Terimakasih Ketua Menteri kerana kesungguhan dan komitmen padu dalam memperjuangkan hak dan kepentingan Sarawak,” ujarnya.

Beliau turut mengucapkan terima kasih kepada Petronas kerana memberikan komitmen untuk menjelaskan SST lima peratus kepada Kerajaan Negeri dan mengiktiraf hak Sarawak bagi mengenakan cukai jualan seperti yang termaktub dalam Perlembagaan dan berdasarkan ordinan.

“Terima kasih Perdana Menteri yang memahami aspirasi dan kehendak rakyat Sarawak serta sentiasa memberi keutamaan kepada pembangunan Sabah dan Sarawak.

“GPS akan terus komited dalam memperjuangkan hak dan kepentingan Sarawak bagi memastikan semua hak-hak yang telah terhakis dikembalikan kepada negeri Sarawak,” tambahnya.

Oleh Zarina Abdullah

See author's posts


Sabah, Sarawak kini berstatus Wilayah, bukan lagi negeri – Ahmad Zahid

KUALA LUMPUR: Kedudukan Sabah dan Sarawak dalam Malaysia bukan lagi berstatus negeri sebaliknya wilayah, kata Timbalan Perdana Menteri, Datuk Seri Dr Ahmad Zahid Hamidi.

Beliau yang juga Menteri Kemajuan Desa dan Wilayah berkata, pemindahan ibu kota Indonesia ke Kalimantan Timur menjadikan kedudukan wilayah Sabah dan Sarawak menjadi lebih strategik untuk dibangunkan sebagai kawasan pertumbuhan baharu.

“Kerajaan Perpaduan yang terbentuk hari ini mempunyai obligasi perundangan dan moral yang cukup besar terhadap Sabah dan juga Sarawak,” kata beliau.

Ahmad Zahid yang juga Presiden UMNO berkata demikian dalam ucapan dasarnya pada Perhimpunan Agung UMNO 2022 di Pusat Dagangan Dunia Kuala Lumpur di sini hari ini, yang dihadiri 2,820 perwakilan.

Sehubungan itu, Pengerusi Barisan Nasional (BN) itu berkata Perjanjian Malaysia 1963 (MA63) perlu dilaksanakan segera.

“Walaupun ada beberapa perkara pokok yang telah dilaksanakan, masih banyak perkara yang menjadi asas kepada MA63 perlu diterjemah pelaksanaannya,” katanya.

Ahmad Zahid berkata limpahan pembangunan di Kalimantan perlu digarap segera agar Sabah dan Sarawak lebih pesat membangun.

“Sejak 1963, Sabah dan Sarawak telah banyak menyumbang kepada pembangunan ekonomi negara, dan kini adalah masa terbaik untuk kita sama-sama memajukan Sabah dan Sarawak, seiring dengan perkembangan di keseluruhan kepulauan Borneo termasuk Kalimantan, Indonesia,” kata beliau.

Pada 4 Januari lepas, Perdana Menteri Datuk Seri Anwar Ibrahim berkata pemimpin sekarang perlu mempunyai tekad untuk mempertahankan semangat Malaysia dalam MA63 selain menghormati perjanjian itu yang merupakan keputusan serta cerminan kebijaksanaan kepimpinan terdahulu.

Anwar turut mengumumkan jumlah peruntukan bagi geran khas kepada Sabah dan Sarawak mengikut Perkara 112D Perlembagaan Persekutuan harus dikaji setiap lima tahun agar jumlahnya lebih munasabah selain bersetuju supaya pelaksanaan mana-mana projek dengan kos di bawah RM50 juta di kedua-dua negeri diputuskan hampir sepenuhnya oleh kerajaan negeri dengan perlu mematuhi peraturan kewangan. – Bernama

See author's posts


Pembangunan projek tenusu skala dijangka buahkan hasil

LAWATAN…Perdana Menteri Datuk Seri Ismail Sabri Yaakob melihat pemprosesan susu lembu ketika membuat lawatan ke syarikat Baladna Farm di Al Khor, 50 Kilometer dari Bandar Doha baru-baru ini. • Foto BERNAMA

KUALA LUMPUR: Memorandum Kerjasama (MOC) antara Baladna Dairy Facility yang berpangkalan di Qatar dengan FGV Holdings Bhd dan FELCRA Bhd yang ditandatangani pada 2019 dijangka membuahkan hasil dengan pembangunan projek tenusu berskala besar di Lembah Chuping, Perlis.

Menteri Kanan merangkap Menteri Perdagangan Antarabangsa dan Industri Datuk Seri Mohamed Azmin Ali berkata berdasarkan kerjasama strategik itu, projek tersebut menyediakan peluang besar kepada Malaysia dan Qatar untuk meningkatkan nilai dalam industri makanan Malaysia dan apa lebih penting lagi untuk memastikan keselamatan makanan di rantau ini.

“Di bawah usaha sama menarik Baladna, FGV Holdings Bhd dan FELCRA, kerjasama ini akan membawa pelaburan, kepakaran dan teknologinya untuk meningkatkan pengeluaran susu segar semasa Malaysia selaras dengan Agenda Keselamatan Makanan Nasional kami yang bertujuan mengurangkan pergantungan Malaysia terhadap import tenusu.

“Pada masa yang sama, pelaburan RM2 bilion akan mewujudkan lebih 2,000 peluang pekerjaan dan meningkatkan daya saing industri tenusu tempatan,” kata Mohamed Azmin menerusi catatan di akaun Twitternya,

Terdahulu, Perdana Menteri Datuk Seri Ismail Sabri Yaakob dan Mohamed Azmin melawat Fasiliti Tenusu Baladna yang canggih, ia merupakan salah satu ladang lembu terbesar di Qatar.

Mohamed Azmin berkata Kemudahan Tenusu Baladna yang berkeluasan lebih dua juta meter persegi mempunyai kapasiti untuk menempatkan sehingga 24,000 ekor lembu dalam persekitaran yang selesa dan berhawa dingin. – Bernama

See author's posts


“Saya masih MP Amanah” -Salahuddin Ayub

KUALA LUMPUR: Timbalan Presiden Parti Amanah Negara (Amanah) Datuk Salahuddin Ayub menafikan khabar angin, kononnya beliau bersama lima lagi Ahli Parlimen dari parti itu akan menyertai Parti Pribumi Bersatu Malaysia (Bersatu).

Ahli Parlimen Pulai itu menyifatkan khabar angin itu hanya ‘cubaan nakal’ yang semata-mata bertujuan menarik beliau serta yang lain untuk melompat parti.

“Saya masih lagi Parlimen Amanah dan lima yang lain masih lagi duduk di kerusi pembangkang sebagai Ahli Parlimen pembangkang,” katanya kepada Bernama di Bangunan Parlimen di sini semalam.

Terdahulu menurut satu sumber maklumat yang disebar ramai menerusi media sosial, enam Ahli Parlimen Amanah dikatakan akan menyertai Bersatu dalam masa terdekat, bagi menyokong kepimpinan Perdana Menteri Tan Sri Muhyiddin Yassin untuk mengelakkan krisis politik kembali berulang.

Parti Amanah ketika ini mempunyai 11 Ahli Parlimen.

Salahuddin berkata, ini adalah kali kedua beliau dilanda khabar angin serupa, apabila sebulan lalu dia didakwa menjadi dalang bersama dua lagi Ahli Parlimen Amanah dikatakan akan melompat parti.- Bernama

See author's posts


Dua Mercu baharu Balingan bakal siap 2021

BALINGIAN: Penduduk daerah kecil ini boleh membayangkan 2021 yang lebih cerah berikutan pelaksanaan dua projek penting yang dijadualkan siap tahun depan.

Dua projek tersebut adalah Pejabat Majlis Daerah Dalat dan Mukah(MDDM) Cawangan Balingian dan Pejabat Daerah Kecil Balingian.

Kedua-dua projek boleh dikategorikan sebagai amat penting kerana membabitkan atau menempat kakitangan pentadbiran kawasan yang progresif ini.

Projek Pejabat MDDM Cawangan Balingian yang dilaksanakan pada 4 Februari tahun ini dijadualkan siap pada 3 Ogos 2021.

Sehingga kini, status  setakat ini projek  yang menelan kos RM5 Juta berkenaan adalah 23.1 peratus atau mendahului jadual 20 peratus dengan MDDM  sendiri selaku agensi pelaksana.

Manakala, Pejabat Daerah Kecil Balingian yang juga bernilai RM5 Juta dijadualkan siap pada 21 September tahun depan dengan Jabatan Kerja Raya selaku agensi pelaksana.

Projek tersebut dilaksana pada 26 Jun lalu dan dikatakan lewat bermula disebabkan pertukaran perunding.

Bagaimanapun,  setakat ini penyediaan tapak projek telah siap dan diharapkan kerja seterusnya berjalan dengan lancar.

Bagi memastikan ia berjalan lancar, Ahli Dewan Undangan Negeri (ADUN) Balingian, Abdul Yakub Arbi, telah mengadakan lawatan ke tapak kedua-dua projek berkenaan pada Khamis lalu.

Kedua-dua projek itu merupakan projek rakyat yang diluluskan oleh Ketua Menteri Sarawak Datuk Patinggi  Abang Johari Tun Openg, ia berada di lokasi berhampiran dan hanya dipisahkan oleh jalan raya.

Yakub juga berharap projek tersebut boleh merancakkan lagi perancangan pembangunan di Balingian dan seterusnya merealisasikan aspirasi untuk menjadikan kawasan tersebut sebagai daerah penuh pada masa akan datang.

Oleh Henry B Siyu

See author's posts


Bantuan makanan untuk 1,030 keluarga di Lundu

LUNDU: Sebanyak 1,030 keluarga dari kawasan
Sampadi dan Lundu menerima bantuan keperluan makanan daripada Kerajaan Sarawak
menerusi Pusat Khidmat Parlimen Santubong dan Pusat Khidmat Tanjong Datu
semalam.

Mereka yang menerima adalah terdiri daripada yang
terjejas pendapatan, golongan sasar serta memerlukan bantuan berikutan Perintah
Kawalan Pergerakan (PKP) yang dilaksanakan sejak 18 Mac sehingga 14 April ini.

Semalam, agihan telah dihantar ke Zon Sampadi dan
sebahagian daripada Zon Lundu manakala untuk sebahagian lagi Zon Lundu dan Zon
Sematan akan di hantar dalam masa terdekat mengikut peringkat oleh Ketua Kaum
Dan Masyarakat Daerah Lundu.

Semua agihan adalah mengambil kira pematuhan PKP
sama ada dari segi mengenal pasti golongan sasar, tempat agihan di
kampung-kampung dan cara penghantaran ke setiap rumah.

Untuk rekod, isnin lalu Timbalan Ketua Menteri
Sarawak, Datuk Amar Awang Tengah Ali Hassan telah memberitahu peruntukkan
tambahan sebanyak RM16. 4 juta telah diluluskan Ketua Menteri Datuk Patinggi
Abang Johari untuk membekalkan makanan asas kepada golongan sasar di seluruh
negeri.

See author's posts


RM14 juta salur bekalan elektrik ke Kampung Stalon

SARIKEI: Kerajaan Gabungan Parti Sarawak (GPS) membelanjakan sekitar RM14 juta bagi pemasangan bekalan elektrik 24 jam untuk kemudahan penduduk 10 buah rumah panjang di Kampung Stalon.

Menteri Muda Perancangan Bandar, Pentadbiran Tanah dan Alam Sekitar, Datuk Len Talif Salleh berkata, walaupun melibatkan kos yang begitu tinggi, kerajaan tetap komited merealisasikannya demi untuk manfaat rakyat.

“Hari ini (kelmarin), sangat bermakna bagi penduduk Kampung Stalon yang mana saya sendiri turun padang menyaksi dan menghidupkan lampu elektrik di Rumah Mut Bohom.

“Pemasangan kabel bawah tanah ini telah lama dilaksanakan bagaimanapun berikutan pandemik Covid-19 maka agak sukar diteruskan termasuk menunggu kabel dasar sungai dari negara Jepun,” katanya selepas merasmikan majlis perasmian pembukaan bekalan elektrik tersebut, kelmarin.

Tambahnya, sebelum ini penduduk di Kampung Stalon hanya mengunakan janakuasa jenset.

“Dalam pada itu juga, kos janakuasa elektrik yang mahal kerana menggunakan minyak diesel.

“Pemasangan elektrik di Kampung Stalon bermula pada Mei 2019 yang menelan belanja sekitar RM14 juta dari Kerajaan GPS” ujarnya.

Katanya, dengan penyambungan elektrik ini membolehkan penduduk di Kampung Stalon menikmati elektrik 24 jam sehari.

Turut hadir ialah Pegawai Projek SEB, Mohammad Azlan, Tuai Rumah Mut Bohom dan Penghulu Maoh Bohom.

Oleh EARL ANEK

See author's posts


Cherpan: Ngelangkah Adat

TUSUN KE-5

NITIHKA pengingat, sida nemu nadai kala temuai tauka pengabang diambat ngena gendang pampat. Dalam ati sida palu enggau munyi gendang nya ngabih tebah hadrah raban sida Melayu lebuh nyambut penatai temuai ti dipebasa. Ku sida, tu pemansang adat raban bansa Iban ke dibai segang pemansang. Sida nadai terunding nanya ngagai orang tuai. Sida nemu tu chara Iban rebak baru, Iban moden, nyambut temuai tauka orang ke benama ngagai siti-siti pengerami.

Utai ti enda disadang lalu enda ditemu bala komiti pengatur nya, sida nyangka enda ingat, nya alai sida nadai nyendiaka apa-apa rengka piring; tak nadai selemut rengka ti diguna ke piring. Sida iya nyangka ilap enda ingatka gendang pampat ti ba ripih pengawa asal raban bansa Iban nya dikena ngangauka Petara awakka datai ngabang ngagai gawai. Nya alai nitihka pengarap raban bansa Iban, enti Petara datai lalu nemu nadai piring dinahka ngagai sida, penusah tau nyadi ketegal pengeringat sida. Utai ti nyadi nya tau kemaya nya tauka iya nyadi dudi ari nya. Nya mih kebuah lebuh orang begendang pampat orang bejimat bendar; enda tau enda nyendiaka rengka piring.

Maya pengerami nya, bala bela lantang; makai sambil beperindang. Kaban kelab lantang lalu bala Komiti Besai nyau berasai kembai mua, kelebih agi udah ninga jaku puji YB ke bisi datai. Atur nyambut amat mujur; sida ke betabuh ke bengepan asal; bebaju burung belelanjang bulu tajai, bulu ruai enggau langgai tajai enggau kenyalang ngaku bendar gamal; nyau bekekilai maya nebah ketebung. Rentak tebah ketebung amat ngena. Bisi siku dua orang ke bisi beselingka reti gendang pampat tak nyau tumbuh bulu ditambahka bulu pegu ke nyeregu. Sida ke rami nya maya malam. Enti iya maya siang, lebuh gendang pampat ngemetul nya ditebah, ujan nyala tetap gemisai sereta bekeberai labuh. Simpul ngena jaku pandak, semua atur ngemuaska ati memagang. Pemakai pan chukup lalu bala bela kenyang. Pengingat pasal pengerami nya tetap nyadi kenang manis seumur idup.

Dalam kandang dua tiga bulan udah pengerami nya, bisi pekara ti enda disadang nyadi ke ngasuh ati alit. Lebuh bala ngenang, bisi ga ngaitka nya enggau pengerami tu lalu bisi mega ngumbai utai nya senutuk tauka coincidence. Endang tak enda arap orang ka utai ti nyadi.

Bala kaban Komiti Besai bisi dituntung penusah. Anak dara  Chairman sida  bisi ditemu sakit lalu enda gerai diperubatka ngujungka iya ninggalka dunya.  Enda lama udah nya, bini Sekretari sida mega sakit lalu enda tebantai ngujungka iya nadai mega. Dudi ari nya, siku  kaban komiti mega sakit lalu jung bebadi nyawa. Nyelai amat. Enti senutuk pan ngasuh ati alit laban  bisi sempama Iban, hari burung terebai, hari rangkang patah; hari kijang nyungkah, hari kayu rebah.

Sekalika kaban komiti sedar tauka enda, utai ti nyadi tu nyelai lalu tau nyadi pelajar ke orang dudi hari. Lebuh orang bekenang sereta ngingatka utai ti udah nyadi, mayuh orang nyangka penusah ti nuntung nya laban sida enda siru ngereja pengawa lama lalu enda betatika utai ti patut dikereja. Taja pan nadai bukti pemati nya nyadi ketegal gendang pampat, nadai siku orang nemu tang mayuh ti sangkaka nya endang laban pengawa ti ngelangkah adat. Naka penyinu ati lebuh ngenang penusah ti nyelai tu.

Berebak enggau maya nya dinga tak engkeraruh munyi utai di ujung tanju. Tentu nya tin puang kena kebuka kabut. Jang gelensai angkat lalu nyenguk ke luar. Iya tekenyit meda siku kaban iya datai.

“Apu laun bendar nuan datai Dum? Lama aku udah nganti. Kumbai aku enda jadi datai nuan,”

“Eh, ni tau enda datai. Udah bedanji. Ni tau bulaka semaya.”

“Nama kebuah nuan laun? Aram tama.”

“Eh, agi nganti bup Manifesto ke disemayaka YB. Sida iya laun badu baum,” ku Dum. Seduai lalu beembing-embing tama ke bilik.

“Oh, udah disadung pia?”

“Udah. Tu siti ke nuan, di beri YB”

Seduai iya lalu lama enda bemunyi sambil ke ngebak-ngebakka lambar bup manifesto parti memerintah nya.

See author's posts


NASA temui tulang paha di Marikh

LOS ANGLES:  Terdapat beberapa laporan sebelum ini yang menyatakan adanya tulang seperti paha manusia kelihatan di planet Marikh.

Menurut portal berita Metro.co.uk pada 14 Jun lalu, sebuah kenderaan Agensi Pentadbiran Angkasa Kebangsaan (NASA) milik Amerika Syarikat (AS), Curiosity yang meninjau planet itu berjaya merakamkan gambar seperti seketul tulang paha manusia pada 14 Ogos 2014.

Penemuan itu menyebabkan tersebarnya kenyataan bahawa gambar tersebut menjadi bukti bahawa terdapat makhluk yang pernah berjalan di Marikh.

Bagaimanapun portal berita Express pula melaporan NASA sebagai berkata: “Tiada tulang mengenainya (tulang paha manusia). Dilihat oleh kenderaan peninjau dengan menggunakan MastCam, tulang batu itu mungkin kelihatan seperti paha manusia.

“Anggota-anggota pasukan misi sains berpendapat bentuknya kelihatan seperti terhakis oleh hakisan sama ada oleh angin atau air.”

Kenyataan itu dibuat oleh seorang jurucakap NASA melalui sebuah blog.

“Jika kehidupan wujud di Marikh, para saintis menjangkakan ia akan menjadi bentuk kehidupan yang kecil dan ringkas dikenali sebagai mikrob.

“Marikh tidak pernah mengandungi oksigen dalam atmosferanya dan di mana-mana ruang bagi menyokong organisma yang lebih kompleks.

“Justeru itu, fosil yang besar adalah tidak mungkin (wujud).” –AFP

See author's posts


Pulut Panggang Sibu tetap jadi pilihan

SIAPA masih ingat, pada 3
Ogos 2014, pulut panggang Sibu telah mencatat sejarah apabila berjaya
melakarkan nama dalam Malaysia Book of Records (MBOR) atas kejayaan
menghasilkan pulut panggang terbesar dan terpanjang.

Pulut panggang yang
dibalut dengan daun pisang itu berukuran 22 sentimeter diameter dan 5.5 meter
panjang serta seberat 160 kilogram.

Biarpun enam tahun telah
berlalu, namun peristiwa manis masih lagi segar dalam ingatan penduduk Sibu
hingga ke hari ini.

Pulut panggang merupakan
salah satu daripada makanan  popular di
Sibu, selain mi kampua, penyaram, kek lapis dan sebagainya.

Kini pulut panggang Sibu
sudah menjadi hidangan mesti bagi
pengunjung yang datang melawat Sibu, tambahan pula semua makanan ini
boleh dibeli pada harga yang murah dan berpatutan.

Hasil daripada kejayaan
penyelidikan oleh Institut Penyelidikan dan Kemajuan Pertanian Malaysia (MARDI
pada pengakhir tahun 2016 membawa berita gembira kepada para pengusaha pulut
panggang.

Menerusi hasil
penyelidikan tersebut, pembungkusan inovatif dan produk pulut panggang sejuk
beku berhasil meningkatkan jangka hayat produk itu antara enam bulan hingga
lapan bulan, sekali gus  membolehkan
pulut panggang Sibu dikomersilkan ke serata tempat di Sarawak, dalam dan luar
negara.

Pulut panggang dihasilkan
daripada beras pulut, sedikit garam dan santan. Beras pulut akan dimasak
terlebih dahulu sebelum dibalut dengan daun pisang.

Pulut yang telah siap
dibalut itu kemudiannya akan dipanggang buat seketika, sebelum ia dihidang dan
boleh dijamu.

Keunikan Pulut Panggang
Sibu adalah ia tidak mempunyai inti atau kosong di bahagian dalamnya.

Disebabkan ketiadaan inti
itulah membuatkan haruman aroma santan dan pulut yang telah dipanggang itu
cukup memukau dan rasa lemak pulutnya pula pasti akan membuatkan anda sentiasa
terkenang-kenang akan pulut panggang Sibu.

Selain dimakan begitu
saja, pulut panggang Sibu juga boleh dinikmati bersama dengan sambal ikan bilis
atau perencah yang lain.

Pulut Panggang Sibu boleh
didapati di gerai-gerai sekitar kawasan Kampung Datu, Kampung Hilir, Kampung
Nangka dan Jalan Bandong dengan harga yang amat berpatutan.

Bagaimanapun, semenjak
perlaksanaan Perintah Kawalan Pergerakan (PKP), Pulut Panggang Sibu boleh
didapati melalui tempahan secara atas talian e-bazar atau  dari kerajaan negeri BROSS (Bazar Ramadan
ONline Sayangku Sarawak).

See author's posts


110 dikompaun ingkar  PKP di seluruh Sarawak

KUCHING: Pihak polis telah mengenakan kompaun kepada 110 individu di
seluruh Sarawak kerana ingkar Perintah Kawalan Pergerakan (PKP) bagi tempoh 24
jam bermula 8.00 pagi Ahad sehingga 8.00 pagi semalam.

Timbalan Pesuruhjaya Polis Sarawak Datuk Dev Kumar berkata, Kuching
merekodkan jumlah paling ramai iaitu 22 orang, diikuti Sibu (20), Sarikei (11),
Kota Samarahan (9), Betong (9), Miri (7), Bau (6),  Padawan (5), Kapit (4), Simunjan (3), Bintulu
(2), Serian (2), Matu Daro (2), Song (2), Marudi (2), Kanowit (2) dan Lawas
(2).

“Ini menjadikan jumlah keseluruhan orang yang dikenakan kompaun di
Sarawak sejak 18 Mac adalah seramai 374 orang.

“Mereka yang dikompaun RM1,000 perlu membuat pembayaran di Pejabat
Kesihatan Daerah dalam tempoh 14 hari dari tarikh kompaun dikeluarkan bagi
mengelakkan tindakan selanjutnya diambil ke atas mereka,” katanya kepada
pemberita dalam satu kenyataan semalam.

Menurut Dev, terdapat 13 tangkapan telah dibuat juga dalam tempoh yang sama
semalam kerana ingkar PKP.

Jelasnya, Mukah merekodkan jumlah paling ramai iaitu tiga orang, diikuti
Limbang (2), Sri Aman (2) manakala Kuching, Padawan, Sibu, Kota Samarahan, Bau
dan Matu Daro masing-masing satu tangkapan.

Tambahnya, tangkapan-tangkapan tersebut menjadikan jumlah keseluruhan sejak
18 Mac adalah seramai 586 orang.

See author's posts


Tragedi Hubert ‘hantui’ Leclerc

CHARLES Leclerc (gambar) kembali ke litar yang menyaksikan kemenangan Formula Satu pertamanya dengan hati yang berat menjelang Grand Prix Belgia hujung minggu ini.

Kejayaan pemandu Monegasque di litar Spa-Francorchamps Ogos tahun lalu hanya sehari selepas rakan senegara, Anthoine Hubert meninggal dalam kemalangan dalam perlumbaan Formula Dua dilitar sama.

“memang sukar untuk kembali ke litar ini dan saya tahu dia akan berada dalam fikiran kita sepanjang hujung minggu,” kata Leclerc.

Perlumbaan pada Ahad akan berlangsung sehari sebelum ulang tahun kematian Hubert pada usia 22 tahun.

Kematian pelumba muda Perancis itu memberi impak besar pada paddock F1.

“Ini adalah hari yang gelap bagi seluruh komuniti sukan permotoran dan doa kami akan bersama keluarga dan rakan-rakannya ketika kami mengingatinya pada hujung minggu ini,” kata pengurus pasukan Mercedes, Toto Wolff.

Leclerc juga menghadapi hujung minggu yang sukar kerana pasukannya Ferrari telah bergelut dalam enam pusingan musim pertama Formula Satu yang jumlahnya dikurangkan kerana kesan Covid-19 tahun ini.

“Ini akan menyukarkan kami kali ini kerana kami tidak mendapat prestasi kompetitif seperti yang kami lakukan tahun lalu,” katanya.

Namun, pendahulu kejohanan, Lewis Hamilton dan pasukannya, Mercedes tetap bimbang dengan kemampuan mereka untuk mengekalkan momentum di Belgian Ardennes.

Mercedes tidak menang di Belgium sejak 2017 apabila Hamilton yang telah berlumba dalam 13 Grand Prix di litar itu hanya mampu menang tiga kali.

Secara keseluruhan, dia telah menghasilkan lima tiang, lapan barisan depan dimulakan dan lapan podium di Belgium, satu pulangan yang luar biasa dari pemandu yang luar biasa sebaliknya yang mengukir rekod F1 ketika dia mengejar gelaran pemandu ketujuh. -AFP

See author's posts


Perkasa TVET demi pembangunan ekonomi

KARNIVAL TVET dan STEM KV Bintulu 2022 yang berlangsung selama dua hari pada Ogos lepas menerima sambutan menggalakkan dengan jumlah kehadiran para pengunjung yang ramai.

Sebanyak RM29 juta diperuntuk bagi tujuan memperkasa  Pendidikan Teknikal, Vokasional dan Latihan (TVET) dalam Belanjawan 2021 kerana ia merupakan perhatian utama dalam membangunkan ekonomi negara menerusi pemerkasaan sumber tenaga manusia.

Menurut Menteri Pendidikan, Inovasi dan Pembangunan Bakat, Datuk Roland Sagah Wee Inn, sebagai sebuah negara yang sedang merintis arus

pembangunan, anak-anak tempatan seharusnya mengambil peluang untuk menjadi pekerja mahir bagi membantu pembangunan ekonomi dalam negara serta tidak melepaskan tanggungjawab kepada warga asing.

“Sehingga ke hari ini kita masih mengharapkan kudrat warga asing. Kini tiba masanya kita berdiri di atas kaki sendiri untuk mengorak langkah dalam

melakukan perubahan yang besar buat negara dan bangsa serta negara dengan memanfaatkan TVET,” katanya semasa merasmikan Majlis Karnival TVET dan  Sains, Teknologi, Kejuruteraan dan Matematik (STEM) Kolej Vokasional (KV) Bintulu 2022 pada Ogos lepas.

TVET adalah proses pendidikan dan latihan yang mempunyai hala tuju pekerjaan dengan penekanan utama terhadap amalan industri.

Datuk Roland memberitahu, inisiatif dalam menjenamakan semula TVET adalah salah satu kaedah mempromosi laluan tersebut sebagai karier pilihan seperti pengiktirafan ahli teknologi.

Oleh itu tambahnya, usaha menyampaikan maklumat berkaitan visi TVET dan peluang yang terhidang pada masa hadapan turut digiatkan.

“Jika di luar negara, pekerjaan di dalam sektor TVET mampu untuk meraih gaji yang lumayan. Tambahan pula Bintulu merupakan kawasan perindustrian, oleh itu, kesempatan ini perlu direbut oleh pelajar untuk menceburi dalam bidang kemahiran.

“Saya menyeru kepada pihak industri supaya menjadi rakan kongsi strategik dengan turut mempromosikan TVET kepada para pelajar,” jelasnya yang berpendapat bahawa pihak industri boleh menonjolkan peluang kerjaya dalam industri dan membenarkan pelajar membuat lawatan ke industri mereka.

Beliau percaya, langkah sedemikian dapat meningkatkan daya tarikan masyarakat sekali gus menjadikan TVET sebagai pemangkin utama dalam melahirkan tenaga kerja tempatan yang berkemahiran tinggi seperti negara maju lain.

“STEM sudah bermula di Malaysia beberapa tahun lalu yang mana ia memudahkan cara pembelajaran untuk membantu pelajar lebih memahami konsep serta aplikasi dalam subjek seperti Sains dan Matematik.

“Bagi merealisasikan dasar pendidikan STEM, Kementerian Pendidikan Malaysia (KPM) diberi tanggungjawab menerajui pelaksanaan Inisiatif STEM untuk meningkatkan minat murid melalui pendekatan pembelajaran yang baharu dan pemantapan kurikulum,” ujarnya.

Kata beliau lagi, TVET dan STEM mesti saling melengkapi antara satu sama lain kerana pelajar juga perlu menguasai kemahiran berfikir secara kreatif, kritis dan inovatif agar mampu menyelesaikan masalah dan membuat keputusan berdasarkan pemikiran rasional.

“Hasil pembelajaran STEM akan memberi perubahan kepada negara kerana kekurangan pelajar yang mempelajari subjek sains tulen di sekolah mahupun di universiti akan memberi kesan kepada industri dan teknologi di Malaysia pada masa hadapan.

“Sehubungan itu, anjakan paradigma mesti dilakukan bagi meningkatkan persepsi positif dengan sokongan ibu bapa, belia dan industri terhadap TVET,” jelas beliau.

Dengan memperkasa pendidikan teknikal dan latihan vokasional, Datuk Roland percaya bahawa ia dapat menjana tenaga kerja yang berkemahiran tinggi dan kompeten serta mampu melahirkan usahawan tempatan yang menyediakan perkhidmatan terbaik untuk masyarakat setempat.

Oleh CAROLYNE UTIH

See author's posts


Hargai, pertahan perpaduan

SARIKEI: Perpaduan merupakan hadiah yang tidak ternilai dan mesti dipertahan dan dihargai oleh segenap lapisan rakyat, kata Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh.

Katanya, isu perpaduan mungkin dianggap biasa oleh segelintir pihak, namun ia merupakan cabaran terbesar kepada Malaysia dalam mencapai status negara maju dan membangun pada masa depan.

“Justeru, langkah Kementerian Perpaduan mendapatkan maklum balas rakyat amat penting bagi membendung isu sensitif yang boleh menimbulkan ketegangan antara agama dan kaum.

“Penting bagi kita untuk mengingatkan mengenai komitmen yang diberikan dan yang akan kita sambungkan untuk tahun-tahun akan datang terutama sekali untuk anak-anak muda kerana kita telah mengalami satu jangka masa yang begitu lama dalam keadaan harmoni.

“Kita tinggal dalam keadaan aman dan harmoni dan harap ia terus begini selamanya. Untuk mengekalkan keamanan dan keharmonian ini, kita harus bekerjasama dan membina kekuatan kita,” katanya.

Len Talif yang juga Dewan Undangan Negeri (ADUN) Kuala Rajang berkata demikian ketika berucap pada program Sesi Maklum Balas Rakyat Berhubung Draf Pelan Tindakan Perpaduan Negara (PTPN) 2021-2025 di Dewan Pusat Aktiviti Perpaduan Sarikei, semalam.

Beliau berkata, respon positif rakyat terhadap PTPN dapat membantu usaha kerajaan meningkatkan semula penghayatan prinsip rukun negara dalam kalangan masyarakat berbilang kaum.

“Pelan tindakan itu diharapkan mampu memperkukuhkan lagi perpaduan dalam kalangan masyarakat pelbagai kaum di Malaysia khususnya Sarawak.

“Sesi maklum balas secara atas talian atau bersemuka yang dilaksanakan Kementerian Perpaduan Negara ini amat penting bagi meningkatkan kefahaman rakyat terhadap konsep perpaduan melalui pendekatan baharu sesuai dengan perkembangan era digital.

“Ini merupakan satu pendekatan baharu Kementerian Perpaduan Negara dengan melibatkan semua peringkat masyarakat daripada jabatan dan agensi kerajaan, badan bukan kerajaan (NGO), ketua masyarakat dan ketua kaum untuk memberi input, merangka pelan, bagi memantapkan lagi perpaduan antara kaum,” ujarnya.

Turut hadir Timbalan Residen Sarikei, Abang Mohd Porkan Abang Budiman dan Pegawai Perpaduan Bahagian Sarikei, Mohamad Dohan Wahid.

Oleh Earl Anek

See author's posts


Sambutan HSN 2021 Bahagian Miri disambut meriah

MIRI : Sambutan  Hari Sukan Negara (HSN) 2021 peringkat Bahagian  Miri yang diadakan  di Dewan Serbaguna  Institut Kemahiran Belia Negara (IKBN) berlangsung meriah, semalam.

Sekitar 100 peserta  hadir  memeriahkan  hari  sukan  tersebut  yang diadakan  secara  hibrid  bagi  mencegah  penularan  Covid-19 .

Pemangku Timbalan Residen Bahagian Miri, Rose Edward Tarang berkata, sambutan HSN ini  merupakan inisiatif  Kementerian  Belia  dan  Sukan  untuk  menjadikan  Malaysia  sebagai  “Negara Bersukan”.

“Sambutan HSN merupakan platform terbaik untuk menerapkan budaya bersukan dalam kalangan masyarakat seterusnya mentransformasikan Malaysia sebagai sebuah negara bersukan selain menjadi  wadah perpaduan rakyat dan penyatuan nasional,” katanya pada Majlis Pelancaran Hari Sukan Negara Peringkat Bahagian Miri di sini, semalam.

Tambah Rose, HSN juga mempromosikan amalan gaya hidup sihat dan para masa yang sama membantu  mengurangkan kadar penyakit kronik.

“Budaya sukan melalui amalan gaya hidup cergas dan aktif pada masa sama dapat membantu menurunkan kadar penyakit kronik di kalangan masyarakat.

“Namun sukan tidak hanya berkisar tentang pencarian jaguh dunia seterusnya tetapi juga penting dalam membentuk malaysia yang lebih sihat,” ujarnya.

Hadir sama Pegawai Belia dan Sukan Bahagian Miri, Roley Lagir.

Bersempena Hari Sukan Negara, pelbagai  aktiviti  berbentuk  sukan, kecergasan dan  rekreasi  telah  diadakan  untuk warga  Miri  bermula  20 September  dan  berakhir semalam.

Antara  aktiviti yang  dilaksanakan  ialah  badminton  perseorangan (lelaki dan perempuan)  senamrobik “Keluarga  Malaysia Myfit” , cabaran Tik Tok  Hari  Sukan  Negara dan e-sukan.

Oleh LIONG CHAI LING

See author's posts


Felda berpotensi jadi produk pelancongan

PADANG BESAR: Kelebihan masyarakat peneroka Lembaga Kemajuan Tanah Persekutuan (Felda) sebagai sebuah komuniti yang unik boleh diketengahkan, dan dimajukan sebagai produk pelancongan yang dapat menyumbang kepada ekonomi negara.

Menteri Pelancongan Kesenian dan Kebudayaan, Datuk Seri Nancy Shukri berkata komuniti itu juga boleh mempamerkan bakat mereka menghasilkan pelbagai produk sendiri seperti produk makanan dalam usaha menarik kehadiran pelancong.

Beliau berkata sektor pelancongan tidak boleh bergerak tanpa penyatuan serta perpaduan masyarakat, dan kewujudan Felda itu sendiri mengambarkan kejayaan kerajaan membangunkan satu kelompok komuniti tanah rancangan yang cukup unik.

“Komuniti Felda adalah tarikan kepada orang luar, mereka (pelancong) dapat melihat bagaimana kita boleh menyatukan masyarakat kita melalui Felda,” katanya kepada pemberita ketika ditemui semasa membuat lawatan di Homestay Diamond Msha, Felda Mata Ayer dekat sini semalam.

Terdahulu beliau bersama timbalannya Datuk Dr Jeffrey G. Kitingan melawat sembilan tempat pelancongan di Perlis antaranya ialah Gua Kelam, Muzium Kota Kayang, Taman Rimba Herba dan Warung Tepi Sawah.

Sementara itu pengusaha Homestay Diamond Msha, Mahasa Chik, 55 berkata beliau mendapat ilham menjadikan rumah sebagai inap desa daripada pengurusan Felda pada tahun 2006.

“Sambutan yang diterima amat mengalakkan apabila saya menerima pengunjung bukan hanya dalam kalangan masyarakat tempatan, malah pelancong luar negara yang tertarik dengan keunikan cara hidup masyarakat Felda,” katanya. – Bernama

See author's posts